༄༅། །བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས་ཤེས་རབ་ཀྱི་ཕ་རོལ་ཏུ་ཕྱིན་པའི་ལེའུའི་འགྲེལ་བ་གཞུང་དོན་འཁྲུལ་མེད་གསལ་བའི་ཉི་འོད་ཅེས་བྱ་བ་བཞུགས་སོ།། འཇམ་མགོན་བླ་མའི་ཞབས་ལ་ཕྱག་འཚལ་ལོ། །ཤེས་རབ་ཀྱི་ཕ་རོལ་ཏུ་ཕྱིན་པའི་ལེའུའི་དོན་བཤད་པ་ལ་གསུམ། མཚམས་སྦྱར་བའི་ཚུལ་གྱིས་བརྗོད་བྱའི་ངོ་བོ་བསྟན་པ་དང་། དོན་དངོས་དང་། མཇུག་རྗེས་སུ་གདམས་པའོ། །དང་པོ་ནི། ཤེས་རབ་ཀྱི་རྒྱུའམ་འཁོར་དུ་གྱུར་པའི་ཡན་ལག་སྦྱིན་སོགས་ཕར་ཕྱིན་ལྔ་པོ་འདི་དག་ཐམས་ཅད་ནི་ཐུབ་པས་ཤེས་རབ་བསྐྱེད་པའི་དོན་དུ་གསུངས་ཏེ། ཕར་ཕྱིན་ལྔ་ལ་གོམས་པས་ཤེས་རབ་སྐྱེ་བར་འགྱུར་པའི་ཕྱིར་དང་། ཉོན་མོངས་བའི་གཉེན་པོ་ཤེས་རབ་ཡིན་ཡང་གཞན་རྣམས་དེའི་འཁོར་རམ་གྲོགས་སུ་འགྲོ་བའི་ཕྱིར་རོ། །དེ་ཡི་ཕྱིར་ན་རང་གཞན་གྱི་སྡུག་བསྔལ་དག་ཞི་བར་འདོད་པས་ཤེས་རབ་རང་རྒྱུད་ལ་བསྐྱེད་པར་བྱ་སྟེ། སྡུག་བསྔལ་གྱི་རྩ་བ་དངོས་པོ་ལ་མངོན་པར་ཞེན་པ་ཡིན་ལ་དེ་ཤེས་རབ་ཁོ་ནས་སྤངས་དགོས་པའི་ཕྱིར་རོ། །གཉིས་པ་དོན་དངོས་ལ་གསུམ་སྟེ། བདེན་པ་གཉིས་ཀྱི་སྒོ་ནས་ཤེར་ཕྱིར་མདོར་བསྟན་པ་དང་། བདག་མེད་གཉིས་ཀྱི་སྒོ་ནས་ཤེར་ཕྱིན་རྒྱས་པར་བཤད་པ་དང་། ཆོས་ཐམས་ཅད་སྐྱེ་འགག་དང་བྲལ་བའི་སྒོ་ནས་ཤེར་ཕྱིན་གྱི་དོན་བསྡུས་ཏེ་བསྟན་པའོ། །དང་པོ་ལ་གསུམ། བདེན་པ་གཉིས་སུ་དབྱེ་པ་དང་། དེའི་མཚན་ཉིད་དང་། མཚན་ཉིད་དེ་བསྒྲུབ་པའོ། །དང་པོ་ནི། ཀུན་རྫོབ་དང་ནི་དོན་དམ་སྟེ། །འདི་ནི་བདེན་པ་གཉིས་སུ་འདོད། །ཅེས་པ་སྟེ། དེའང་དབྱེ་བའི་གཞི་ནི་ཤེས་བྱ་ཙམ་སྟེ། ཇི་ལྟ་བ་དོན་དམ་པ་དང་། ཇི་སྙེད་པ་ཀུན་རྫོབ་ཡིན་པས་དེ་གཉིས་ཀ་ལ་ཤེས་བྱ་ཙམ་གྱིས་ཁྱབ་པའི་ཕྱིར། དབྱེ་བའི་དོན་ནི། བདེན་པ་གཉིས་དངོས་པོ་ཐ་དད་པ་དང་། ཐ་དད་གཏན་མེད་ཀྱི་གཅིག་པ་ནི་མ་ཡིན་ཏེ། སྐྱོན་བཞི་བཞི་ཡོད་པའི་ཕྱིར། དེས་ན་རྟོག་ངོར་དངོས་པོ་གཅིག་ལ་ལྡོག་པ་ཐ་དད་པ་སྟེ། བུམ་པའི་བྱས་པ་དང་མི་རྟག་པ་བཞིན་ནོ། །གནས་ཚུལ་ལ་དངོས་པོ་གཅིག་ལ་ཆོས་ཐ་དད་པའང་མ་ཡིན་ཏེ། ནམ་མཁའ་ལ་སྐྲ་ཤད་དུ་སྣང་བ་དང་། སྣང་བ་དེས་དབེན་པ་བཞིན་དེ་ཉིད་དང་གཞན་དུ་བརྗོད་དུ་མེད་པ་ཡིན་པའི་ཕྱིར། གྲངས་ངེས་ནི། ཤེས་བྱ་ཐམས་ཅད་བདེན་རྫུན་གཉིས་སུ་ངེས་ཤིང་དེ་གཉིས་གཞི་མཐུན་མི་སྲིད་པས་རྫུན་པ་རྣམ་རྟོག་གི་ཡུལ་དུ་གྲུབ་པ་དེ་ཐ་སྙད་པའི་ཚད་མས་ཡོད་པར་བསྒྲུབ་པ་ཀུན་རྫོབ་པ་ཡིན་ལ། བདེན་པ་རྣམ་རྟོག་གི་ཡུལ་དུ་གྲུབ་པ་དེ་ཚད་མས་བཀག་པ་ནི་དོན་དམ་པའི་བདེན་པ་ཡིན་པས་བདེན་པ་གཉིས་སུ་གྲངས་ངེས་སོ། །སྒྲ་དོན་ནི། སྒྲིབ་པའི་དོན་གྱིས་ཀུན་རྫོབ་ཡིན་ལ། དེའི་ཡུལ་ནི་འཁྲུལ་ངོར་བདེན་པས་ཀུན་རྫོབ་ཀྱི་བདེན་པའོ། །རིག་པའི་ཤེས་པ་ནི་དོན་དུ་གཉེར་བྱ་ཡིན་པ་དང་མི་བསླུ་བས་དོན་དམ་པ་ཡིན་ལ། ཆོས་ཉིད་སྤྲོས་བྲལ་ནི་རིག་པ་དེའི་ངོར་བདེན་པས་དོན་དམ་པའི་བདེན་པའོ། །གཉིས་པ་མཚན་ཉིད་ནི། ཕྱིན་ཅི་ལོག་གི་དམིགས་པ་མཐའ་དག་གིས་སྟོང་པ་ནི་དོན་དམ་བདེན་པ་སྟེ། དེ་ནི་མཐའ་བཞིར་བརྟགས་པའི་བློ་ཡི་སྤྱོད་ཡུལ་མིན་པས་སྤྲོས་པ་དང་བྲལ་བའོ། །སྣང་ཡང་རིགས་པའི་ངོར་མི་བདེན་པས་ཕྱིར་ཅི་ལོག་གི་བློའི་དམིགས་པ་ནི་ཀུན་རྫོབ་ཡིན་པར་བརྗོད་དོ། །གསུམ་པ་མཚན་ཉིད་དེ་སྒྲུབ་པ་ལ་གནོད་ཡུལ་བློའི་དབྱེ་བ་ནི། བདེན་གཉིས་དེ་ལ་དཔྱོད་པའི་འཇིག་རྟེན་སྟེ་གང་ཟག་རྣམ་པ་གཉིས་མཐོང་སྟེ། བདེ་བར་གཤེགས་པའི་གཞུང་ལུགས་བཀའ་རྟགས་ཀྱི་ཕྱག་རྒྱ་བཞི་ཁས་ལེན་པའི་རྣལ་འབྱོར་པ་དང་། བདག་ཏུ་སྨྲ་པ་མུ་སྟེགས་བྱེད་དང་སྐྱེ་བོ་ཐ་མལ་པ་སོགས་ཕལ་བའོ། །གནོད་བྱེད་ཀྱི་རིམ་པ་ནི། དེ་ལ་འཇིག་རྟེན་ཕལ་པས་ལུས་རིལ་པོ་དང་ཤེས་པ་རྟག་པར་འཛིན་པ་ལ་ནི། རྣལ་འབྱོར་འཇིག་རྟེན་གྱིས་གཟུང་བ་རྡུལ་ཕྲན་དང་། འཛིན་པ་སྐད་ཅིག་མར་བསྒྲུབ་པས་གནོད་ཅིང་། རྣལ་འབྱོར་པ་ཡང་བློ་ཁྱད་ཀྱིས་གོང་མ་གོང་མ་རྣམས་ཀྱིས་འོག་མ་འོག་མ་རྣམས་ལ་གནོད་དེ། བྱེ་སྨྲས་སྔོ་སོགས་ཕྱི་དོན་དུ་འདོད་ནས་ཤེས་པ་དང་དོན་རྣམ་པས་མ་བཞག་པར་ཐུག་ཕྲད་དུ་འཛིན་པར་འདོད་པ་ལ། མདོ་སྡེ་པས་ལྷན་གཅིག་དམིགས་ངེས་སོགས་ཀྱིས་གནོད་ཅིང་། མདོ་སྡེ་པས་སྣང་བ་ཐམས་ཅད་སེམས་ཀྱི་རྣམ་པ་ཡིན་ཡང་རྣམ་པ་འཇོག་བྱེད་ཕྱི་རོལ་ན་དོན་ཡོད་པར་འདོད་པ་ལ་སེམས་ཙམ་པས་རྡུལ་ལ་ཆ་མེད་ན་གོང་བུ་ཐམས་ཅད་རྡུལ་ཚད་དུ་ཐལ་པ་དང་། ཆ་ཡོད་ན་ཆ་མེད་ཀྱི་རྡུལ་མི་འཐད་པ་སོགས་ཀྱིས་གནོད་པ་དང་། སེམས་ཙམ་པས་གཉིས་སྟོང་གི་ཤེས་པ་བདེན་པར་འདོད་པ་ལ། དབུ་མ་པས་ཤེས་པར་རང་གཞན་གང་གིས་ཀྱང་སེམས་བདེན་པར་ཡོད་པར་ངེས་མི་ནུས་ཤིང་། རང་གི་ངོ་བོ་རང་བཞིན་མེད་པ་སོགས་ཀྱིས་གནོད་དོ། །དེ་ལྟར་གནོད་པ་དེ་གང་གིས་ཤེས་ཞེ་ན། རྒོལ་ཕྱིར་རྒོལ་གཉིས་ཀ་ཡང་ནི་སྣང་ལ་རང་བཞིན་མེད་པར་འདོད་པའི་དཔེ་གཟུགས་བརྙན་སོགས་ཀྱིས་བསྒྲུབ་ནུས་པའི་ཕྱིར་རོ། །རྩོད་སྤོང་ནི། གལ་ཏེ་དམིགས་པ་ཐམས་ཅད་འཁྲུལ་པ་ཡིན་ན་དེ་ཉིད་རྟོགས་པའི་རྣལ་འབྱོར་པ་རྣམས་སྦྱིན་སོགས་སྤྱོད་པ་རྒྱུན་ཆད་པར་འགྱུར་རོ་ཞེ་ན། འབྲས་བུ་སངས་རྒྱས་ཐོབ་པའི་དོན་དུ་ཚོགས་རྫོགས་པར་བྱེད་པ་ལ་མི་བདེན་པར་ཤེས་ཀྱང་མ་དཔྱད་ཀུན་རྫོབ་ཏུ་རྒྱུ་འབྲས་ཀྱི་ངེས་པ་ཡོད་པའི་ཕྱིར་སྤྲུལ་པ་ལྟ་བུས་འགྲོ་དོན་དུ་སྣང་བ་མི་འདོར་རོ། །འོ་ན་སྣང་བཅས་ཀྱི་བློ་མི་འདོར་བས་རྣལ་འབྱོར་པ་དང་ཕལ་པ་ལ་ཁྱད་མེད་པར་འགྱུར་རོ་ཞེ་ན། འཇིག་རྟེན་པ་ཡིས་རྟོག་མེད་ཀྱི་ཤེས་པས་དངོས་པོ་རྣམས་མཐོང་ཞིང་། རྟོག་བཅས་ཀྱི་ཤེས་པས་ཡང་དག་པ་བདེན་པ་ཉིད་དུ་རྟོག་པར་བྱེད་ཀྱི་སྒྱུ་མ་ལྟ་བུར་རྟོགས་པ་མིན་ལ་རྣལ་འབྱོར་པས་སྒྱུ་མ་ལྟ་བུར་རྟོགས་པའི་ཕྱིར་འདིར་རྣལ་འབྱོར་པ་དང་འཇིག་རྟེན་རྩོད་དེ་འཇིག་རྟེན་པས་བདེན་པར་འཛིན་པ་ལ་རྣལ་འབྱོར་པས་རྗེས་དཔག་གིས་དེ་འགོག་དགོས་པས་སོ། །གཉིས་པ་བདག་མེད་གཉིས་ཀྱི་སྒོ་ནས་རྒྱས་པར་བཤད་པ་ལ་གཉིས། ཆོས་ཀྱི་བདག་མེད་བསྒོམ་པ་དང་། གང་ཟག་གི་བདག་མེད་བསྒོམ་པའོ། །དང་པོ་ལ་གཉིས། ཡུལ་དང་ཡུལ་ཅན་སྟོང་ཉིད་དུ་བསྒྲུབ་པ་དང་། དེ་ལྟར་ཤེས་པ་ལམ་དུ་བསྒྲུབ་པའོ། །དང་པོ་ལ་གསུམ་ལས་བྱེ་སྨྲས་རྩོད་སྤང་ལ་ཚད་མ་དང་འགལ་བ་སྤངས་པ་ནི། གལ་ཏེ་དངོས་ཀུན་དེ་ཁོ་ནར་མ་གྲུབ་ན་ཤེས་བྱའི་གཞི་ལྔ་པོ་དོན་དམ་པར་ཡོད་པར་མངོན་སུམ་གྱིས་གྲུབ་པས་གནོད་དོ་ཞེ་ན། གཟུགས་སོགས་མངོན་སུམ་དུ་སྣང་བ་ཉིད་ཀྱང་ནི་རྟོག་པས་བརྟགས་པ་ལ་མངོན་སུམ་ལྟར་སྣང་བ་ཀུན་རྫོབ་པ་གྲགས་པ་ཙམ་ཡིན་གྱི་དོན་དམ་པའི་ཚད་མས་གྲུབ་པ་མིན་ཏེ། བུམ་པའི་ཕྱོགས་གཅིག་ལས་མ་མཐོང་ཡང་འཇིག་རྟེན་ན་བུམ་པ་མངོན་སུམ་དུ་མཐོང་ཞེས་གྲགས་པ་དང་འདྲ་བར་གཟུགས་སོགས་ཀྱང་ཁྱེད་འདོད་པས་རྫས་བརྒྱད་མེད་པའི་ཁ་དོག་མེད་ལ་རྫས་བརྒྱད་མིག་གིས་མཐོང་བ་མེད་པའི་ཕྱིར་རོ། །དེ་ཉིད་དོན་དམ་མོ་ཞེ་ན། དེ་ནི་མི་གཙང་པ་ལ་སོགས་པ་ལ་གཙང་སོགས་གྲགས་པ་བཞིན་དུ་བརྫུན་པ་ཡིན་ནོ། །ལུང་དང་འགལ་སྤང་ནི། འོ་ན་བཅོམ་ལྡན་འདས་ཀྱིས་ཕུང་སོགས་ཡོད་པར་གསུངས་པ་དང་འགལ་ལོ་ཞེ་ན། དེ་ནི་དགོངས་པ་ཅན་ཏེ། དགོས་པ་འཇིག་རྟེན་པ་རིམ་གྱིས་གཞུག་པའི་དོན་དུ་ནི་མགོན་པོས་དངོས་པོ་ཡོད་པར་བསྟན་ལ་དགོངས་གཞི་ཀུན་རྫོབ་ཏུ་ཡོད་པ་ལ་དགོངས། དངོས་ལ་གནོད་བྱེད་དེ་ཁོ་ན་ཉིད་དུ་ཕུང་སོགས་དེ་དག་རགས་པའི་དངོས་པོ་ལྟ་ཅི་ཤིན་ཏུ་ཕྲ་བའི་སྐད་ཅིག་མ་ཙམ་ཉིད་དང་དེ་བསགས་པའི་དུ་མར་ཡོད་པ་མིན་ནོ། །གལ་ཏེ་སྐད་ཅིག་དོན་དམ་པ་མིན་ན་ཀུན་རྫོབ་ཉིད་དུའང་འགལ་ཏེ། ཀུན་རྫོབ་འཇིག་རྟེན་ལ་སྣང་བ་ཡིན་པ་ལ་མི་སྣང་བའི་ཕྱིར་ཞེ་ན། དེ་ཕལ་པ་ལ་མི་སྣང་ཡང་རྣལ་འབྱོར་པ་བདེན་མཐོང་གིས་མངོན་སུམ་དང་། མོས་སྤྱོད་པས་རྗེས་དཔག་གི་ཡུལ་ཡིན་པས་ཀུན་རྫོབ་ཡིན་པ་ལ་ཉེས་པ་མེད་དེ་བློ་དེ་དག་གི་སྣང་ངོར་ཡོད་པའི་ཕྱིར། འོ་ན་སྐད་ཅིག་མཐོང་བ་ལ་བདེན་པ་མཐོང་པར་བཤད་པས་ཀུན་རྫོབ་ཡིན་པ་འགལ་ཞེ་ན། དེ་ནི་འཇིག་རྟེན་པའི་བློ་འཁྲུལ་པ་ལ་ལྟོས་ནས་དེ་ཉིད་མཐོང་ཞེས་བཤད་པ་ཡིན་ནོ། །གལ་ཏེ་ཀུན་རྫོབ་ཐམས་ཅད་འཇིག་རྟེན་པའི་ཀུན་རྫོབ་ཡིན་གྱི་རྣལ་འབྱོར་པའི་ཡུལ་ནི་དོན་དམ་ཡིན་ནོ་ཞེ་ན། རྣལ་འབྱོར་པའི་ཀུན་རྫོབ་ཁས་ལེན་པ་ལས་གཞན་དུ་ཀུན་རྫོབ་ཐམས་ཅད་འཇིག་རྟེན་གྱི་ཀུན་རྫོབ་ཀྱིས་ཁྱབ་པར་འདོད་ན་རྣལ་འབྱོར་པས་བུད་མེད་མི་གཙང་བར་ངེས་པར་རྟོགས་པ་ལ་འཇིག་རྟེན་གྱིས་གཙང་བར་མཐོང་བས་གནོད་པར་འགྱུར་རོ། །གཉིས་པ་མདོ་སྡེ་བའི་རྩོད་སྤང་ལ་བཞི་ལས་ཚོགས་ཀྱི་རྟེན་གསུངས་པས་མི་གནོད་པ་ནི། མདོ་སྡེ་པས་མྱང་འདས་ཀྱི་དམིགས་པ་ཐམས་ཅད་དོན་དམ་དང་། ཀུན་ཉོན་གྱི་དམིགས་པ་ཐམས་ཅད་ཀུན་རྫོབ་ཡིན་པར་འདོད་དོ། །དེས་ན་ཐམས་ཅད་སྒྱུ་མ་ལྟར་བརྫུན་པ་ཁོ་ན་ཡིན་ན། རྒྱལ་བ་མཆོད་པ་ལ་བསོད་ནམས་མེད་པར་ཐལ་ཏེ། རྒྱལ་བའང་སྒྱུ་མ་ལྟ་བུ་ཡིན་བའི་ཕྱིར་ཞེ་ན། སྒྱུ་འདྲའི་རྒྱལ་བ་ལ་མཆོད་པས་བསོད་ནམས་སྒྱུ་འདྲར་ཐོབ་པ་ནི་ཇི་ལྟར་ཁྱེད་རང་རྒྱལ་བ་དངོས་ཡོད་ལ་མཆོད་པས་བསོད་ནམས་དངོས་ཡོད་འབྱུང་བར་འདོད་པ་ཇི་བཞིན་ནོ། །ཉིང་མཚམས་སྦྱོར་བར་གསུངས་པས་མི་གནོད་པ་ནི། གལ་ཏེ་སེམས་ཅན་སྒྱུ་མ་དང་འདྲ་ན་ཤི་ནས་ཇི་ལྟར་སྐྱེ་བར་འགྱུར་ཞེ་ན། དེ་ལ་ཇི་སྲིད་དུ་རྐྱེན་རྣམས་ཚོགས་པར་འགྱུར་པ་དེ་སྲིད་དུ་སྒྱུ་མ་ལྟ་བུ་ལའང་སྐྱེ་བ་མི་འགལ་ཏེ། རྐྱེན་ཚོགས་པས་སྒྱུ་མ་འབྱུང་བར་འགྱུར་བ་དང་འདྲ་བའི་ཕྱིར་རོ། །འོ་ན་རྐྱེན་ཡོད་ཀྱི་བར་དུ་གནས་པས་ཡུན་རིང་དུ་གནས་ཕྱིར་སེམས་ཅན་བདེན་པར་ཡོད་པར་ཐལ་ལོ་ཞེ་ན། སྐྱེ་བ་རྒྱུན་རིང་དུ་གནས་པ་ཙམ་གྱིས་ཇི་ལྟར་ན་སེམས་ཅན་བདེན་པར་ཡོད་པ་ཡིན་ཏེ། བདེན་རྫུན་ཡུན་རིང་ཐུང་གིས་མི་འབྱེད་དེ་སྒྱུ་མ་ལོར་གནས་ཀྱང་ཐ་སྙད་རྫུན་ལ་སེམས་ཅན་ཞག་གཅིག་ནས་འཆི་ནའང་ཐ་སྙད་བདེན་པའི་ཕྱིར། ལས་རྟེན་གསུངས་པས་མི་གནོད་པ་ནི། གལ་ཏེ་ཐམས་ཅད་སྒྱུ་མ་ལྟ་བུ་ཡིན་ན་སེམས་ཅན་ལ་ཕན་གནོད་ཀྱིས་དགེ་སྡིག་མེད་པར་ཐལ་ལ་ཡོད་ན་སྒྱུ་མའི་སྐྱེས་བུ་ལའང་མཚུངས་སོ་ཞེ་ན། སྒྱུ་མའི་སྐྱེས་བུ་བསད་སོགས་ལ། སེམས་མེད་ཕྱིར་ན་སྡིག་མེད་དེ། སྒྱུ་མའི་སེམས་དང་ལྡན་པ་ལ་ཕན་གནོད་པས་བསོད་ནམས་དང་ནི་སྡིག་པ་འབྱུང་བར་འགྱུར་ཏེ། ཁྱོད་ཐོ་ཡོར་དང་སྐྱེས་བུ་དངོས་པོར་འདོད་པར་འདྲ་ཡང་དེ་ལ་གནོད་པའི་ལས་ཀྱི་སྡིག་པ་ཡོད་མེད་སེམས་ཡོད་མེད་ཀྱིས་འབྱེད་པ་དང་འདྲ་བའི་ཕྱིར། འོ་ན་ཐམས་ཅད་སྒྱུ་མ་ལྟ་བུ་ཡིན་ན་སེམས་ཡོད་མེད་ཀྱི་དབྱེ་བ་ཉིད་ཀྱང་མི་འཐད་དོ་ཞེ་ན། ཁྱེད་ལྟར་ན་སེམས་ཡོད་མེད་རྒྱུ་ཐ་དད་པ་ལས་ཡིན་པ་ལྟར་སྔགས་སོགས་རྣམས་ལ་སེམས་སྐྱེད་པའི་ནུས་པ་མེད་ཕྱིར་སྒྱུ་མའི་སེམས་ནི་འབྱུང་བ་མེད་དོ། །དེའི་ཤུགས་ཀྱིས་ལས་ཉོན་ལ་སེམས་བསྐྱེད་པའི་ནུས་པ་ཡོད་པར་བསྟན་ཏོ། །གལ་ཏེ་སྒྱུ་མ་ལྟ་བུ་ཡིན་ན་རྐྱེན་ཐ་དད་པ་ལས་འབྲས་བུ་ཐ་དད་ཉིད་འགལ་ལོ་ཞེ་ན། སྣ་ཚོགས་རྐྱེན་ལས་བྱུང་བ་ཡི། སྒྱུ་མ་དེ་ཡང་རྟ་གླང་སོགས་སྣ་ཚོགས་ཉིད་དུ་མཐོང་བས་རྐྱེན་ཐ་དད་པ་མི་འགལ་ལོ། །དེས་ན་སྒྱུ་མ་དང་དངོས་པོ་གང་གི་ལྟར་ཡང་རྐྱེན་གཅིག་གིས་ནི་འབྲས་བུ་ཀུན་བསྐྱེད་ནུས་པ་དེ་ནི་གང་ན་ཡང་ནི་ཡོད་པ་མ་ཡིན་ནོ། །འཁོར་འདས་ཀྱི་ཐ་སྙད་བཞག་པར་མི་གནོད་པ་ནི། གལ་ཏེ་དོན་དམ་པ་ནི་མྱ་ངན་ལས་འདས་པ་དང་། འཁོར་བ་ནི་ཀུན་རྫོབ་ཡིན་པ་དེ་ལྟར་ན་སངས་རྒྱས་ལ་སྣང་བཅས་ཀྱི་བློ་ཡོད་དམ་མེད། མེད་ན་སངས་རྒྱས་དངོས་མེད་དམ་བེམ་པོར་ཐལ་ལ། ཡོད་ན་དེ་ཀུན་རྫོབ་ཡིན་ནམ་དོན་དམ་ཡིན། དོན་དམ་ཡིན་ན་བློ་ནི་ཀུན་རྫོབ་ཡིན་པར་བརྗོད་པའི་དམ་བཅའ་ཉམས་ལ། ཀུན་རྫོབ་ཡིན་ན་ཀུན་རྫོབ་ཀུན་ལས་ཉོན་གྱི་སྤྲོས་པ་ཡིན་པས་སངས་རྒྱས་ཀྱང་ནི་འཁོར་བར་འགྱུར་བས་བྱང་ཆུབ་ཀྱི་སྤྱོད་པས་ཅི་ཞིག་བྱ་ཞེ་ན། ཁོ་བོ་ཅག་ཀུན་རྫོབ་ཐམས་ཅད་འཁོར་བ་དང་མྱང་འདས་ཐམས་ཅད་དོན་དམ་དུ་ཁས་མི་ལེན་ཏེ། དཔྱད་བཟོད་མི་བཟོད་ཀྱིས་དོན་དམ་དང་ཀུན་རྫོབ་ཏུ་འཇོག་གོ །འོ་ན་འཁོར་འདས་ཀྱི་ཁྱད་པར་གང་ཞེ་ན། སྒྱུ་མར་ཁྱད་མེད་ཀྱང་རྐྱེན་རྣམས་རྒྱུན་ནི་མ་ཆད་ན་སྒྱུ་མ་རྫུན་ཡང་ལྡོག་པར་མི་འགྱུར་གྱི་རྐྱེན་རྒྱུན་ཆད་ན་ལྡོག་པ་བཞིན་དུ་ལས་ཉོན་ཀྱི་རྐྱེན་ཡོད་ཀྱི་བར་འཁོར་བ་མི་ལྡོག་ལ་རྐྱེན་ལས་ཉོན་རྣམས་རྒྱུན་ནི་ཆད་པ་ན་སངས་རྒྱས་ལ་ཡེ་ཤེས་ཀུན་རྫོབ་ཏུ་ཡོད་ཀྱང་འཁོར་བ་མི་འབྱུང་ངོ་། །གསུམ་པ་སེམས་ཙམ་པའི་རྩོད་སྤང་ལ་གཉིས། འཁྲུལ་ཤེས་མ་གྲུབ་ན་འཛིན་པ་མ་གྲུབ་པར་ཐལ་བ་སྤང་པ་དང་། འཁྲུལ་གཞི་མེད་ན་འཁོར་བ་མ་གྲུབ་པ་ཐལ་བ་སྤང་བའོ། །དང་པོ་ལ་གསུམ། རྣམ་མེད་པའི་རྩོད་སྤང་། རྣམ་བདེན་པའི་རྩོད་སྤང་། བདེན་འཛིན་བཟློག་ཏེ་སྐབས་བསྡུ་བའོ། །དང་པོ་ནི། ཁྱེད་དབུ་མ་པས་ཆོས་ཀུན་སྟོང་ཉིད་དུ་སྨྲ་བས་གང་གི་ཚེ་འཁྲུལ་བའི་ཤེས་པའང་ཡོད་པ་མིན་ན་དམིགས་བྱ་སྒྱུ་མ་གང་གིས་དམིགས་པར་འགྱུར་ཏེ། དམིགས་བྱ་ལ་དམིགས་བྱེད་ཀྱིས་ཁྱབ་པ་ལ་དམིགས་བྱེད་ཀྱི་སེམས་མེད་པས་དམིགས་བྱའི་རྣམ་པ་གཏན་མ་དམིགས་པར་ཐལ་ལོ་ཞེ་ན། གང་ཚེ་ཁྱོད་ལ་དམིགས་བྱ་སྒྱུ་མ་ཉིད་མེད་ནའང་དེ་ཚེ་ཅི་ཞིག་དམིགས་དེ་བརྫུན་པའི་རྣམ་པ་དངོས་པོ་མེད་པར་འདོད་པས་དམིགས་བྱ་མེད་པས་མ་དམིགས་པར་ཐལ་བ་མཚུངས་བའི་ཕྱིར། གཉིས་པ་ལ་གཉིས་ལས་འདོད་པ་བརྗོད་པ་ནི། གལ་ཏེ་ཡུལ་གྱི་གོས་དེ་ཉིད་དུ་དམིགས་བྱེད་ལས་གཞན་ཐ་དད་པར་ཡོད་པའི་དམིགས་པའི་རྣམ་པ་དེ་ནི་སེམས་ཉིད་ཡིན་ནོ། །དེས་ན་དམིགས་བྱ་དམིགས་བྱེད་ཐ་མི་དད་པས་གཉིས་ཀ་ཡོད་པས་རྣམ་བརྫུན་ལ་བརྗོད་པའི་སྐྱོན་ཁོ་བོ་ཅག་ལ་མེད་དོ་ཞེས་རྒོལ་བའོ། །གཉིས་པ་དེའི་སྒྲུབ་བྱེད་དགག་པ་ལ་གསུམ་ལས་གནོད་པ་མདོར་བསྟན་པ་ནི། གང་ཚེ་སེམས་ཉིད་སྒྱུ་མར་དམིགས་བྱ་དམིགས་བྱེད་ཐ་དད་མེད་ན་ནི། དེའི་ཚེ་རིག་བྱ་གང་ཞིག་རིག་བྱེད་གང་གིས་མཐོང་ཏེ་གཅིག་ལ་བྱ་བྱེད་འགལ་བའི་ཕྱིར་རོ། །ལུང་གིས་ཀྱང་གནོད་ཏེ། འཇིག་རྟེན་གྱི་ནི་མགོན་པོས་ཀྱང་སེམས་ཀྱིས་སེམས་མི་མཐོང་ཞེས་གཙུག་ན་རིན་པོ་ཆེས་ཞུས་པའི་མདོ་ལས་གསུང་ཏེ། འདི་ལྟ་སྟེ་དཔེར་ན་རལ་གྲིའི་སོ་དེ་ཉིད་ཀྱིས་རལ་གྲིའི་སོ་དེ་ཉིད་གཅོད་པར་མི་ནུས་པ་དང་། སོར་མོའི་རྩེ་མོ་དེ་ཉིད་ཀྱིས་སོར་མོའི་རྩེ་མོ་དེ་ཉིད་ལ་རེག་པར་མི་ནུས་པ་བཞིན་དུ་སེམས་ཉིད་ཀྱིས་སེམས་ཉིད་མཐོང་བར་མི་ནུས་སོ་ཞེས་གསུངས་སོ། །དེས་ན་རལ་གྲིའི་སོས་ནི་རང་ལ་རང་ཇི་ལྟར་མི་གཅོད་པ་དེ་བཞིན་དུ་ཡིད་ཀྱིས་ཀྱང་རང་ལ་རང་མི་མཐོང་ངོ་། །གཉིས་པ་རང་རིག་དོན་དམ་ལ་གནོད་པ་རྒྱས་པར་བརྗོད་པ་ལ་ལྔ་ལས་དཔེ་མ་གྲུབ་པ་ནི། གལ་ཏེ་ཁྱེད་དབུ་མ་པས་བྱ་བྱེད་གཉིས་མེད་པར་རང་རིག་པ་མེད་པར་བསྒྲུབ་པ་མ་ངེས་ཏེ། སྤྱིར་བྱ་བྱེད་གཉིས་མེད་ཀྱང་གཉིས་ལྟ་བུར་སྣང་ཞིང་དེའི་ཐ་སྙད་འཇུག་པ་མང་སྟེ། དཔེ་ཇི་ལྟར་ན་མར་མེ་ལ་བྱ་བྱེད་གཉིས་མེད་ཀྱང་རང་གི་དངོས་པོ་ཡང་དག་པར་གསལ་བར་བྱེད་པ་ཡོད་པ་བཞིན་ཤེས་པ་ལ་བྱ་བྱེད་གཉིས་མེད་ཀྱང་རང་རིག་པ་ཡོད་པ་ཅི་འགལ་ཞེ་ན། མར་མེ་གསལ་བྱེད་ཡིན་ཀྱང་གསལ་བར་བྱ་བ་མིན་ཏེ། གང་གི་ཕྱིར་གསལ་བྱ་ལ་སྡར་མི་གསལ་བས་ཁྱབ་པ་ལ་གསལ་བྱའི་མུན་གྱིས་བསྒྲིབས་པ་མེད་པའི་ཕྱིར། དེས་ན་ཤེས་པ་ནི་རིག་བྱ་རིག་བྱེད་དུ་གནས་པ་ལ་བྱ་བྱེད་གཉིས་ཀྱིས་ཁྱབ་པས་དེ་དང་མི་མཚུངས་སོ། །ཡང་ཁོ་ན་རེ། སྤྱིར་བྱ་བྱེད་གཉིས་ཡོད་ཀྱང་གཉིས་མེད་པ་ལྟ་བུར་སྣང་སྟེ་ཤེལ་བཞིན་དུ་སྔོན་པོ་དེ་གཞན་ལ་ལྟོས་པ་དང་། གཉིས་མེད་ལ་གཉིས་སུ་སྣང་བའང་ཡོད་དེ། བཻཌཱུརྻ་བཞིན་དུ་སྔོ་ཉིད་ལ་གཞན་ལ་ལྟོས་པ་ཡོད་པ་མ་ཡིན་པ་དེ་བཞིན་དུ་གཞན་རིག་གི་ཡུལ་འགའ་ཞིག་རིག་བྱེད་གཞན་ལ་ནི་ལྟོས་པ་ཡོད་པ་དང་། རང་རིག་གི་ཡུལ་འགའ་ཞིག་རིག་བྱེད་གཞན་ལ་ལྟོས་པ་མེད་པའང་མཐོང་བས་རིག་པ་ཐམས་ཅད་ལ་རིག་བྱེད་གཞན་གྱིས་མ་ཁྱབ་པས་རིག་བྱེད་གཞན་བཀག་པས་རིག་པ་ཙམ་འགགས་པའི་མ་ཁྱབ་པོ་ཞེ་ན། བཻཌཱུརྻ་སྔོ་བ་ཉིད་ལ་བྱ་བྱེད་ཐ་དད་པ་མེད་དེ། སྔར་སྔོན་པོ་མིན་པ་ལ་ཕྱིས་སྔོན་པོ་དེ་བདག་གིས་བདག་ཉིད་བྱས་པ་མེད་པའི་ཕྱིར། དེས་ན་རང་རིག་པའི་དཔེར་མི་རུང་ངོ་། །དོན་དང་མི་མཚུངས་པ་ནི། མར་མེས་རང་གསལ་བར་བྱེད་དོ་ཞེས་ཤེས་པས་མངོན་སུམ་དུ་ཤེས་ཏེ་ཐ་སྙད་དུ་བརྗོད་པར་བྱེད་པ་འཐད་ནའང་བློ་ཤེས་པ་ནི་གསལ་པ་ཉིད་ཡིན་ཅེས་ཤེས་པ་གང་གིས་ཤེས་ནས་ཐ་སྙད་དུ་དེ་སྐད་དུ་བརྗོད་དེ། རང་རིག་གིས་ངེས་པ་བཀག་ཟིན་ལ་གཞན་རིག་གིས་ངེས་ན་གཟུང་འཛིན་གྲུབ་པར་ཐལ་བའི་སྐྱོན་ཡོད་པའི་ཕྱིར། ཡོད་ངེས་ཀྱི་ཐ་སྙད་དགག་པ་ནི། གང་ཚེ་རང་རིག་པ་ཞེས་བྱ་བ་ཤེས་པ་འགས་ཀྱང་མཐོང་བ་མིན་ན་དེའི་ཁྱད་པར་གསལ་བའམ་ནི་མི་གསལ་པའོ་ཞེས་དེ་ནི་བརྗོད་ཀྱང་དོན་མེད་དེ། རྟོག་ལྡན་གྱི་གང་ཟག་ལ་ངེས་པ་མི་སྐྱེ་བའི་ཕྱིར། དཔེར་ན་མོ་གཤམ་བུ་མོའི་འགྱིང་བག་མཛེས་མི་མཛེས་བཞིན་ནོ། །འབྲས་བུའི་རྟགས་འཁྲུལ་པ་ནི། གལ་ཏེ་རྒྱུ་རང་རིག་ཡོད་པ་མིན་ན་འབྲས་བུ་རྣམ་ཤེས་དྲན་པ་ཇི་ལྟར་འགྱུར་ཏེ། གང་ཞིག་དྲན་པ་ལ་དྲན་ཡུལ་དེ་སྔར་མྱོང་བས་ཁྱབ་པའི་ཕྱིར། སྔོན་པོ་སྔར་ཤེས་པ་ཕྱིས་དྲན་པ་ལྟ་བུའོ། །དེས་ན་འབྲས་རྟགས་ཀྱིས་དཔོག་གོ་ཞེ་ན། དྲན་པ་ལ་མྱོང་བ་ཙམ་སྔོན་དུ་འགྲོ་བའི་ཁྱབ་ཀྱང་། དྲན་བྱ་དེ་ཉིད་མྱོང་བས་མ་ཁྱབ་སྟེ། གཞན་མྱོང་བ་དང་རྗེས་སུ་འབྲེལ་བ་ལས་དྲན་པར་འགྱུར་ཏེ། དེ་དང་འབྲེལ་བ་གཞན་མྱོང་བས་ཆོག་པའི་ཕྱིར། དཔེར་ན་བྱི་བའི་སོས་དུག་བསྒོས་པ་མ་མྱོང་ཡང་འབྲུག་སྒྲའི་རྐྱེན་གྱིས་ན་ཚ་མྱོང་བ་ན་དེ་ལས་དཔག་ནས་དྲན་པ་བཞིན་ནོ། །རང་བཞིན་གྱི་རྟགས་འཁྲུལ་པ་ནི། གལ་ཏེ་བསྒོམས་པའི་རྐྱེན་གཞན་དག་དང་ལྡན་པ་ནི་བསྐལ་པའི་དོན་གཞན་གྱི་སེམས་ལ་སོགས་པ་རིང་པོ་ན་ཡོད་པའང་མཐོང་བའི་ཕྱིར་ཉེ་བ་རང་གི་ཤེས་པ་ཉིད་ཀྱང་རང་གསལ་བར་རིགས་སོ་ཞེ་ན། ཐག་རིང་པོ་མཐོང་བ་ལ་ཉེ་བ་མཐོང་བས་མ་ཁྱབ་སྟེ། གྲུབ་པའི་མིག་སྨན་གྱི་སྦྱོར་བ་མིག་ལ་བསྐུས་པ་ལས་རིང་པོ་ས་འོག་གི་བུམ་པ་མཐོང་ཡང་ཉེ་བ་མིག་སྨན་ཉིད་མཐོང་བར་འགྱུར་བ་མིན་པའི་ཕྱིར། གསུམ་པ་བཀག་པས་རང་ལ་གནོད་པ་སྤང་པ་ནི། གལ་ཏེ་ཤེས་པ་དེ་ཁོ་ནར་མེད་ན་མཐོང་ཐོས་ལ་སོགས་པ་མངོན་སུམ་དུ་གྲུབ་པའང་བསལ་དགོས་སོ་ཞེ་ན། ཇི་ལྟར་ཀུན་རྫོབ་སྣང་ཙམ་པའི་མཐོང་བ་དང་ཐོས་པ་དང་ཤེས་པ་དག་འདིར་ནི་དགག་པར་བྱ་བ་མིན་ཏེ། འདིར་ནི་སྡུག་བསྔལ་གྱི་རྒྱུར་གྱུར་པ་མཐོང་ཐོས་སོགས་དོན་དམ་པར་བདེན་པར་རྟོག་པ་བཟློག་པར་བྱ་བ་ཉིད་ཡིན་ནོ། །གསུམ་པ་བདེན་འཛིན་བཟློག་སྟེ་སྐབས་བསྡུ་བ་ནི། དེ་ལྟར་སྣང་གྲགས་ཀྱི་ཆོས་སྒྱུ་མ་ལྟ་བུ་འདི་རྣམས་སེམས་ལས་གཞན་ཐ་དད་ཀྱི་དངོས་པོ་མིན་པར་ཁྱེད་འདོད་ཅིང་ཁོ་བོ་ཡང་འདོད་ལ། སེམས་ལས་གཞན་མིན་པར་སེམས་ཉིད་དུ་ཡང་མི་བརྟགས་ཏེ་ཁོ་བོས་སུན་ཕྱུང་ལ། དེ་ལྟར་ན་དངོས་པོར་འཛིན་པ་མི་འོང་སྟེ། གཉིས་སུ་མི་འཛིན་པའི་ཕྱིར། ཅི་ལྟར་བདེན་པར་མི་འཛིན་ཞེ་ན། དངོས་པོ་ཞིག་ཡིན་ན་ཇི་ལྟར་དེ་གཞན་མིན་ཏེ་གཞན་ཡིན་དགོས་ལ། ཡང་ན་གཞན་མིན་པར་སེམས་ཡིན་དགོས་སོ། །ཕྱི་མ་དེ་འདོད་དོ་ཞེ་ན། མ་ཡིན་ཏེ་དེ་གཉིས་ཀ་བཀག་ཟིན་པས་སོ། །དེས་ན་དངོས་པོ་བདེན་པར་མེད་པ་གྲུབ་བོ། །གལ་ཏེ་དེ་ལྟར་བདེན་པ་བཀག་ན་མཐོང་ཐོས་སོགས་ཀྱང་འགག་པར་འགྱུར་རོ་ཞེ་ན། བདེན་པ་མེད་ཀྱང་སྣང་བ་མི་འགག་སྟེ་དཔེར་ཇི་ལྟར་ན་སྒྱུ་མ་བདེན་པ་མིན་ཡང་བལྟ་བྱ་ཡིན་པ་དེ་བཞིན་དུ་ལྟ་བྱེད་ཡིད་མི་བདེན་ཡང་མ་བརྟག་ཉམས་དགའ་ཙམ་དུ་སྣང་བ་ཡིན་ནོ། །གཉིས་པ་འཁྲུལ་གཞི་མེད་ན་འཁོར་བ་མ་གྲུབ་པར་ཐལ་བ་སྤང་བ་ནི། གལ་ཏེ་གཉིས་སྣང་འཁོར་བའི་འཁྲུལ་བ་ཡོད་པའི་ཕྱིར་འཁྲུལ་གཞི་གཉིས་མེད་རང་རིག་དངོས་པོའི་རྟེན་ཅན་ཡོད་དེ། འཁྲུལ་བ་ལ་འཁྲུལ་གཞིས་ཁྱབ་པའི་ཕྱིར། མིར་འཁྲུལ་བའི་གཞི་ཐོ་ཡོར་བཞིན། དེས་ན་གཉིས་སྣང་དེ་ནི་གཞན་དུ་རྟེན་རང་རིག་མེད་ན་ནམ་མཁའ་དང་འདྲ་བར་མེད་པར་འགྱུར་རོ་ཞེ་ན། འོ་ན་འཁྲུལ་བ་དངོས་མེད་ངོ་བོ་མ་གྲུབ་པའི་ཕྱིར་རྟེན་དངོས་པོ་ལ་བརྟེན་པས་ན་དངོས་མེད་རང་གི་དོན་བྱེད་པ་དང་ལྡན་པར་ཇི་ལྟར་འགྱུར་ཏེ། དཔེར་ན་རི་བོང་གི་རྭ་བུམ་པ་ལ་བརྟེན་ནས་འབུགས་པ་ལ་སོགས་པའི་བྱ་བ་བྱེད་པ་མི་འཐད་པ་བཞིན་ནོ། །རང་ལ་ཡང་མཚུངས་ཏེ། གལ་ཏེ་དངོས་མེད་ཀྱིས་བྱ་བ་མི་བྱེད་པར་འདོད་ན་ཁྱོད་ཀྱི་སེམས་ཉིད་དེ་ནི་གཉིས་སྣང་གི་གྲོགས་མེད་པར་གཉིས་མེད་ཀྱི་ཤེས་པ་གཅིག་བུ་ཉིད་དུ་གནས་པར་ཐལ་བར་འགྱུར་བ་ཡིན་ཏེ། སེམས་རྟེན་བདེན་པ་ལའང་གཉིས་སྣང་བརྫུན་པ་བརྟེན་པར་མི་འཐད་པའི་ཕྱིར། དེ་འདོད་དོ་ཞེ་ན། གང་ཚེ་སེམས་ནི་གཟུང་འཛིན་གཉིས་སུ་སྣང་བའི་དྲི་མ་དང་བྲལ་བ་དེའི་ཚེ་ཐམས་ཅད་དེ་བཞིན་གཤེགས་པ་ཉིད་དུ་ཐལ་ལོ། །གལ་ཏེ་གཉིས་སྣང་ལས་གྲོལ་ཡང་སངས་རྒྱས་མི་ཐོབ་པ་ཅི་འགལ་ཞེ་ན། འོ་ན་རྣམ་རིག་ཙམ་དུ་རྟོགས་ཀྱང་སྒྲིབ་པ་ལས་མི་གྲོལ་བ་དེ་ལྟ་ནའང་སེམས་ཙམ་དང་གཉིས་དང་བྲལ་བར་བྱ་བ་དེ་འཁོར་བ་ལས་གྲོལ་བའི་ཆེད་དུ་བརྟགས་པ་ལ་ཡོན་ཏན་ཅི་ཞིག་ཡོད་དེ་ཅི་ཡང་མེད་དོ། །གཉིས་པ་དེ་ལྟར་ཤེས་པ་ལམ་དུ་བསྒྲུབ་པ་ལ་གསུམ། སྟོང་ཉིད་རྟོགས་པའི་ཤེས་པ་ལམ་དུ་བསྒྲུབ་པ་དངོས་དང་། དེ་ལ་ཉན་ཐོས་ཀྱི་རྩོད་པ་སྤང་པ་དང་། ཤེས་པ་གཉིས་ཀྱི་བྱེད་པ་བསྡུས་ཏེ་བསྟན་པའོ། དང་པོ་ལ་རྒོལ་ལན་གཉིས་ལས་རྒོལ་བ་ནི། །ཉོན་མོངས་པའི་དམིགས་པ་སྒྱུ་མ་ལྟ་བུར་ཤེས་ན་ཡང་དེས་ཇི་ལྟར་ན་ཉོན་མོངས་པ་ལྡོག་པར་འགྱུར་ཏེ། གང་གི་ཚེ་སྒྱུ་མའི་བུད་མེད་ལ་དེ་སྤྲུལ་པ་བྱེད་པ་སྒྱུ་མ་མཁན་ཉིད་ཀྱང་ཆགས་པ་སྐྱེ་བར་འགྱུར་བའི་ཕྱིར་ཞེས་པའོ། །གཉིས་པ་ལན་ལ་བཞི་ལས་ཕྱོགས་གཅིག་སྒྱུ་མར་རྟོགས་པ་ལམ་མིན་པ་ནི། སྒྱུ་མ་དེ་བྱེད་པ་པོ་ནི་ཤེས་བྱ་ལ་དངོས་པོར་ཞེན་པ་ཉོན་མོངས་པའི་བག་ཆགས་མ་སྤང་པ་དེས་ན་སྒྱུ་མའི་བུད་མེད་དེ་མཐོང་བ་ན་ཆགས་པ་སྐྱེ་སྟེ། དེ་ཡི་སྟོང་པ་ཉིད་ཤེས་པའི་བག་ཆགས་ཉམས་ཆུང་བ་ཉིད་དེ། སྒྱུ་མ་སྟོང་པར་རྟོགས་ཀྱང་ཐམས་ཅད་ལ་དམིགས་པའི་འདུ་ཤེས་ཡོད་པའི་ཕྱིར། དེས་ན་ཕྱོགས་གཅིག་སྒྱུ་མར་རྟོགས་པ་ལམ་མིན་ནོ། །གཉིས་པ་ཐམས་ཅད་སྒྱུ་མར་རྟོགས་པ་ལམ་ཡིན་པ་ནི། ཆོས་ཐམས་ཅད་སྟོང་པ་ཉིད་དུ་ཤེས་པའི་བག་ཆགས་གོམས་པས་ནི་དངོས་བོར་འཛིན་པའི་བག་ཆགས་སྤོང་བར་འགྱུར་ཏེ། དེ་གཉིས་འཛིན་སྟངས་འགལ་བའི་ཕྱིར། སྟོང་མི་སྟོང་ཅི་ཡང་གྲུབ་པ་མེད་ཅེས་གོམས་པས་ནི་སྟོང་ཉིད་དུ་འཛིན་པ་དེ་ཡང་ཕྱི་ནས་སྤོང་བར་འགྱུར་རོ། །སྟོང་ཉིད་དུ་འཛིན་པ་དེ་ཇི་ལྟར་སྤོང་ཞེ་ན། དེའི་འཐད་པ་ནི། གང་གི་ཚེ་དགག་བྱ་གང་ཞིག་མེད་དོ་ཞེས་བརྟགས་བྱའི་དངོས་པོ་མི་དམིགས་པ་དེའི་ཚེ་བཀག་པ་དངོས་མེད་དེ་ཡི་རྟེན་དགག་བྱའི་སྒྲོ་འདོགས་དང་བྲལ་བའི་ཕྱིར་དངོས་པོ་མེད་པ་དེ་ཡང་བློ་ཡི་མདུན་ན་ཇི་ལྟར་གནས་ཏེ་མི་གནས་སོ། །གསུམ་པ་དེ་ལས་སྣང་བ་མེད་པའི་ཤེས་རབ་སྐྱེ་ཚུལ་ནི། གང་གི་ཚེ་དངོས་པོ་ནི་རིགས་པའི་ལམ་དུ་མ་གྲུབ་ལ་དངོས་པོ་མེད་པ་རིགས་པའི་ཡུལ་དུ་མ་གྲུབ་པས་དེ་དག་བློ་ཡི་མདུན་ན་མི་གནས་པ་དེའི་ཚེ་ཡོད་མེད་གཉིས་ལས་རྣམ་པ་གཞན་དོན་སྤྱི་ལ་མི་འཆར་ཞིང་ཕྱི་རོལ་དུ་ཞེན་པ་མེད་པས་སྒྲོ་འདོགས་ཀྱི་དམིགས་པ་མེད་ཅིང་རྟོག་པ་ཐམས་ཅད་རབ་ཏུ་ཞི་བའི་སྣང་བ་མེད་པའི་ཤེས་རབ་སྐྱེའོ། །བཞི་པ་ཕྲིན་ལས་འཇུག་པ་འབད་པ་ལ་མི་ལྟོས་པ་ལ་གསུམ་ལས་རྒྱུད་དག་པའི་གདུལ་བྱ་ལ་སྣང་བ་ནི། གལ་ཏེ་ཆོས་ཐམས་ཅད་སྟོང་པ་ཉིད་ལ་སྣང་མེད་ཀྱི་ཤེས་རབ་དུས་རྟག་ཏུ་མཉམ་པར་བཞག་ན་གཞན་དོན་ཇི་ལྟར་མཛད་ཅེ་ན། རྟོག་པ་མེད་ཀྱང་ཡིད་བཞིན་གྱི་ནོར་བུ་དང་དཔག་བསམ་གྱི་ཤིང་གི་ནུས་པ་དང་སེམས་ཅན་གྱི་བསོད་ནམས་ཚོགས་པས་ཇི་ལྟར་འདོད་པའི་རེ་བ་ཐམས་ཅད་ཡོངས་སུ་སྐོང་བ་དེ་བཞིན་དུ་གདུལ་བྱའི་དབང་དང་འབད་མེད་ལྷུན་གྲུབ་དུ་འགྲོ་དོན་བྱེད་པར་སྨོན་ལམ་བཏབ་པ་དེ་ཉིད་ཀྱི་དབང་གིས་རྒྱལ་བའི་སྐུ་ལོངས་སྤྱོད་རྫོགས་པ་དང་སྤྲུལ་པའི་སྐུར་སྣང་ཞིང་དོན་མཛད་དོ། །སྣང་བ་དེས་ཕན་པ་རྗེས་སུ་བསྒྲུབ་པ་ནི། དཔེར་ན་བྲམ་ཟེ་འམ་ཀུས་ཨོ་ཊི་ཡ་ནར་རིག་སྔགས་གྲུབ་པའི་བུད་མེད་ཞིག་ལ་ནམ་མཁའ་ལྡིང་གི་ནི་རིགས་སྔགས་ཞུས་ནས་དེས་བསྔགས་པའི་མཆོད་སྡོང་བསྒྲུབ་ནས་སམ་ཀུ་འདས་པར་གྱུར་པ་ན་དེ་འདས་ནས་ཡུན་རིང་པོར་ལོན་ཡང་མཆོད་སྡོང་དེས་ཀླུའི་དུག་ལ་སོགས་པ་ཞི་བར་བྱེད་པ་བཞིན་དུ་བྱང་ཆུབ་སེམས་དཔས་བྱང་ཆུབ་སྤྱོད་པའི་རྗེས་སུ་མཐུན་པ་ཚོགས་གཉིས་དང་སྨོན་ལམ་སོགས་ཀྱིས་རྒྱལ་བའི་མཆོད་སྡོང་བསྒྲུབ་པས་ཡང་སྒྲུབ་པ་པོ་བྱང་ཆུབ་སེམས་དཔའ་མྱ་ངན་ལས་འདས་པ་རྟོག་པ་ཐམས་ཅད་དང་བྲལ་བའི་ཆོས་སྐུ་བརྙེས་ཀྱང་གཞན་གྱི་དོན་རྣམས་ཐམས་ཅད་མཛད་པ་ཡིན་ནོ། །དེ་ལ་རྩོད་པ་སྤང་པ་ནི། གལ་ཏེ་སངས་རྒྱས་ལ་སེམས་རྣམ་རྟོག་མེད་པ་ན་དེ་ལ་མཆོད་པ་བྱས་པས་ཇི་ལྟར་འབྲས་བུ་བསོད་ནམས་དང་ལྡན་པར་འགྱུར་ཞེ་ན། རྣམ་རྟོག་མི་མངའ་ཡང་བསོད་ནམས་ཡོད་དེ། གང་གི་ཕྱིར་ན་བཞུགས་པའམ་མྱ་ངན་ལས་འདས་པའི་སྐུ་གདུང་ལ་མཆོད་པ་གཉིས་མཚུངས་པ་ཉིད་དུ་མཆོད་རྟེན་བསྐོར་བའི་ཕན་ཡོན་ལས་བཤད་པའི་ཕྱིར་རོ། །དེ་སྐད་དུ། གང་ཞིག་བཞུགས་ལ་མཆོད་པ་དང་། །མྱ་ངན་འདས་འོག་གང་ཞིག་མཆོད། །སེམས་དགེ་བ་ནི་མཉམ་གྱུར་ན། །བསོད་ནམས་མཉམ་ཞིང་རྣམ་སྨིན་མཉམ། །ཞེས་སོ། །དེས་ན་ཁོ་བོ་ཅག་བསོད་ནམས་ཀུན་རྫོབ་པར་འདོད་པའམ་ཁྱོད་དེ་ཉིད་དུ་བདེན་པར་འདོད་པའང་རུང་སྟེ་དེ་མཆོད་པའི་འབྲས་བུ་བསོད་ནམས་ཡོད་པར་བསྒྲུབ་བྱེད་ལུང་ཁོ་ན་ཡིན་པས་ལུང་ལས་གྲུབ་པ་ཡིན་ནོ། །དཔེར་ན་ཁྱོད་ལྟར་སེམས་ཡོད་པར་བདེན་པའི་སངས་རྒྱས་ལ་ཇི་ལྟར་མཆོད་པའི་འབྲས་བུ་དང་བཅས་པ་བཞིན་དུ་རྟོག་པ་མེད་པར་འདོད་པ་ལའང་དེ་བཞིན་དུ་འབྲས་བུ་འབྱུང་ངོ་། །གཉིས་པ་དེ་ལ་ཉན་ཐོས་ཀྱི་རྩོད་པ་སྤང་པ་ལ་གཉིས། རྒོལ་བ་དང་། ལན་ནོ། །དང་པོ་ནི། ཉན་ཐོས་པ་དག་ན་རེ། བདེན་པ་བཞི་ལ་མི་རྟག་སྡུག་བསྔལ་སོགས་རྣམ་པ་བཅུ་དྲུག་ཏུ་མཐོང་ན་དེ་ལ་སྟོང་པ་ཉིད་ཀྱང་ཡོད། བདག་མེད་དང་ཞི་བ་དང་འགོག་པའང་ཡོད་པས་དེ་གོམས་པས་རྣམ་པར་གྲོལ་བ་ལྷག་བཅས་དང་ལྷག་མེད་ཀྱི་མྱང་འདས་ཐོབ་པར་འགྱུར་པས་འདི་ལ་མ་ཡིན་གྱི ཐམས་ཅད་སྒྱུ་མ་ལྟ་བུར་དང་ཐམས་ཅད་བདེན་པའི་རང་བཞིན་མེད་པ། གང་ལའང་མི་དམིགས་མི་རྟོག་པའི་སྟོང་པ་ཉིད་རྟོགས་པས་ཅི་ཞིག་བྱ་སྟེ་དེ་ལམ་མིན་ནོ་ཞེས་ཟེར་རོ། །གཉིས་པ་ལན་ལ་གཉིས། ལུང་གིས་མདོར་བསྟན་པ་དང་། བརྒལ་ལན་གྱིས་རྒྱས་པར་བཤད་པའོ། །དང་པོ་ནི། དེ་ལ་སྟོང་ཉིད་བསྒོམ་པའི་ཤེས་པ་ལམ་ཡིན་ཏེ། གང་གི་ཕྱིར་ན་ལུང་ཤེས་རབ་ཀྱི་ཕ་རོལ་དུ་ཕྱིན་པ་ལས་ལམ་སྟོང་ཉིད་རྟོགས་པའི་ཤེས་རབ་འདི་ནི་མེད་པར་བྱང་ཆུབ་མེད་པར་གསུངས་པའི་ཕྱིར་རོ། །དེ་སྐད་དུ། དངོས་པོའི་འདུ་ཤེས་ཅན་ལ་རྗེས་སུ་མཐུན་པའི་བཟོད་པའང་མེད་ན་བླ་ན་མེད་པའི་བྱང་ཆུབ་ལྟ་ཅི་སྨོས་ཞེས་དང་། གང་དག་བདེ་གཤེགས་ཉན་ཐོས་འགྱུར་བར་བྱ་སྙམ་དང་། །རང་སངས་རྒྱས་དང་དེ་བཞིན་ཆོས་རྒྱལ་འགྱུར་འདོད་པས། །བཟོད་པ་འདི་ལ་མ་བརྟེན་ཐོབ་པར་མི་ནུས་ཏེ། །ཞེས་སོ། གཉིས་པ་ལ་བཞི། ཐེག་པ་ཆེན་པོ་བཀར་བསྒྲུབ་པ་དང་། བཀའི་ནང་ནས་ངེས་དོན་དུ་བསྒྲུབ་པ་དང་། སྐབས་བསྡུ་བ་དང་། ཐེག་པ་ཆེན་པོ་བཀར་བསྒྲུབ་བྱེད་རྒྱས་པར་བཤད་པའོ། །དང་པོ་ལ་བླང་བའི་རྒྱུ་མཚན་མཚུངས་པ་ནི། གལ་ཏེ་ཐེག་ཆེན་བཀའ་མ་ཡིན་ཏེ་སངས་རྒྱས་མྱ་ངན་ལས་འདས་ནས་དུས་ཕྱིས་བྱས་པ་ཡིན་པས་དེ་བསྒྲུབ་བྱེད་དུ་མི་རུང་ངོ་ཞེ་ན། འོ་ན་ཐེག་ཆེན་བཀར་མ་གྲུབ་ན་ཁྱོད་ཉན་ཐོས་ཀྱི་ལུང་ཡང་ནི་བཀར་ཇི་ལྟར་གྲུབ་ཅེས་དྲིའོ། །ཉན་ཐོས་ཀྱི་ལུང་བཀར་གྲུབ་ཏེ་གང་ཕྱིར་རྒོལ་ཕྱི་རྒོལ་གཉིས་ཀ་ལ་འདི་བཀར་གྲུབ་པའི་ཕྱིར་ཞེ་ན། འོ་ན་དེ་ལུང་དུ་བསྒྲུབ་པ་གཉིས་ཀ་ལ་གྲུབ་པ་དེ་ཁྱོད་དང་གཉིས་སམ། འོན་ཏེ་གང་ཡང་རུང་བ་གཉིས་མཐུན་པར་ཁས་ལེན་པས་ཡིན། དང་པོ་ལྟར་ན་དང་པོ་ནས་ལུང་དང་འབྲེལ་བས་སམ་ཕྱིས་རིགས་པས་འཐད་ནས་ཁས་བླངས་པ་ཡིན། དང་པོ་ནི་མི་འཐད་དེ། དང་པོར་ལུང་དང་མ་འབྲེལ་བའི་དུས་ཁྱོད་ལ་འདི་བཀར་མ་གྲུབ་པའི་ཕྱིར། འོན་ཏེ་ཕྱིས་རིགས་པས་འཐད་པས་ཁས་བླངས་སམ་ཞེ་ན། འོ་ན་བཀར་ཁས་ལེན་པའི་རྐྱེན་གང་གིས་ནི་ལུང་དེ་བཀར་ཡིད་ཆེས། གལ་ཏེ་མདོ་སྡེ་ལ་འཇུག འདུལ་བ་ལ་སྣང་། ཆོས་ཉིད་དང་མི་འགལ་བས་བཀར་གྲུབ་པོ་ཞེ་ན། དེ་ནི་ཐེག་པ་ཆེན་པོ་ལ་ཡང་མཚུངས་ཏེ། མདོ་སྡེ་ལ་འཇུག་པ་སོགས་ཡོད་པའི་ཕྱིར་རོ། །གལ་ཏེ་གཞན་གང་ཡང་རུང་བ་གཉིས་མཐུན་པར་འདོད་པས་དེ་བཀར་བདེན་པ་ཡིན་ན་ནི། འོ་ན་རིག་བྱེད་ལ་སོགས་པའང་མུ་སྟེགས་ཅན་གཉིས་མཐུན་པར་ཁས་ལེན་པས་ཀྱང་དེ་བཀར་བདེན་པར་འགྱུར་རོ། །དོར་བའི་རྒྱུ་མཚན་མཚུངས་བ་ནི། གལ་ཏེ་ཐེག་ཆེན་བཀའ་ཡིན་མིན་རྩོད་པ་དང་བཅས་པའི་ཕྱིར་དོར་བྱ་ཡིན་ནོ་ཞེ་ན། འོ་ན་ཉན་ཐོས་ཀྱི་ལུང་སྤྱི་ལ་མུ་སྟེགས་པ་རྣམས་དང་། ལུང་གི་བྱེ་བྲག་གཞན་ལའང་སྡེ་པ་རང་གཞན་དག་རྩོད་པ་དང་བཅས་པ་ཡིན་པའི་ཕྱིར་དོར་བྱར་འགྱུར་རོ། །དེར་མ་ཟད་རྩོད་པ་དང་བཅས་པས་ལུང་དེ་དོར་ན། བསྟན་རྩ་དགེ་སློང་ཉིད་ཡིན་ན་དགེ་སློང་ཉིད་ཀྱང་དོར་བྱར་འགྱུར་ཏེ། དེའི་བསླབ་བྱ་ལ་རྩོད་པ་ཡོད་པའི་ཕྱིར་བླང་བྱ་དཀའ་བར་གནས་ཏེ་རྒྱུ་མཚན་མཚུངས་པའི་ཕྱིར། ཞེས་དཱ་ན་ཤྲཱིའི་བཞེད་པ་འདི་ཁོ་ན་སློབ་དཔོན་གྱི་དགོངས་པར་སྣང་གསུངས། ཡང་ན་དགེ་སློང་ལ་མིང་དང་ཁས་འཆེ་བ་སློང་བ་བསྙེན་པར་རྫོགས་པ་ཉོན་མོངས་སྤངས་བ་དང་ལྔ་ཡོད་པ་ལས་འདིར་ཕྱི་མ་ཉོན་མོངས་པ་སྤངས་པའི་དགེ་སློང་སྟེ་དེ་ཡང་བྱང་ཆུབ་སེམས་དཔའི་དབང་དུ་བྱས་པའི་སྤང་བྱ་རྣམ་རྟོག་ཐམས་ཅད་ཟད་པ་ཉིད་དོ། །དེ་རང་གིས་བྱང་ཆུབ་མངོན་དུ་མཛད་ནས་གཞན་ལ་ཐེག་པ་གསུམ་གྱི་ཆོས་སྟོན་པས་བསྟན་པའི་རྩ་བ་ཐམས་ཅད་མཁྱེན་པའི་དགེ་སློང་སངས་རྒྱས་ཉིད་ཡིན་ནོ། །དེ་ཐེག་ཆེན་ལས་གཞན་ལ་དཀའ་བར་གནས་ཏེ། དེ་ཐོབ་བྱེད་ཀྱི་རྒྱུ་མེད་པའི་ཕྱིར། ཞེས་འཆད་དགོས་སོ། །གཉིས་པ་བཀའི་ནང་ནས་ངེས་དོན་དུ་བསྒྲུབ་པ་ལ་གསུམ་ལས་སྡུག་བསྔལ་སྤངས་བའི་མྱང་འདས་མི་འཐད་པ་ནི། གལ་ཏེ་ཐེག་ཆེན་འདི་བཀར་གྲུབ་ཀྱང་དྲང་དོན་ཡིན་ནོ་ཞེ་ན། མ་ཡིན་ཏེ་མཐར་ཐུག་གི་མྱང་འདས་ཐེག་ཆེན་ནས་བཤད་པའི་ལམ་ཁོ་ནས་ཐོབ་པས་ངེས་དོན་ཡིན་ལ། ཉན་ཐོས་ཀྱི་ལུང་ལས་བཤད་པ་དེས་མི་ཐོབ་པས་དྲང་དོན་ཡིན་ཏེ། དེ་ལས་ཆོས་ཀྱི་བདག་མེད་གསལ་རྒྱས་རྫོགས་གསུམ་དུ་མ་བསྟན་པས་སེམས་ནི་ཆོས་སུ་འཛིན་པའི་དམིགས་པ་དང་བཅས་པ་རྣམས་ཀྱིས་ཡིད་ཀྱི་རང་བཞིན་གྱི་ལུས་ཀྱི་སྡུག་བསྔལ་ལས་གྲོལ་བའི་མྱ་ངན་ལས་འདས་པ་དཀའ་བར་གནས་ཏེ་འཐོབ་མི་ནུས་པའི་ཕྱིར། འཕགས་པ་ཀླུ་སྒྲུབ་ཀྱི། མཚན་མ་མེད་པ་མ་རྟོགས་པར། །ཁྱེད་ཀྱིས་ཐར་པ་མེད་པར་གསུངས། །དེའི་ཕྱིར་ཁྱོད་ཀྱིས་ཐེག་ཆེན་ལས། །དེ་ནི་ཚང་བར་བསྟན་པ་ལགས། །ཞེས་གསུངས་པ་ལྟར་རོ། །གཉིས་པ་དེ་ལ་རྩོད་པ་སྤང་པ་ནི། གལ་ཏེ་རྒྱུ་ཉོན་མོངས་པ་སྤངས་པས་འབྲས་བུ་སྡུག་བསྔལ་ལས་གྲོལ་བ་ཉན་ཐོས་པ་དག་ལ་ཡོད་དོ་ཞེ་ན། འོ་ན་ལྷག་བཅས་དགྲ་བཅོམ་པ་དེའི་ཉོན་མོངས་པ་སྤངས་བ་དེ་མ་ཐག་ཏུ་སྡུག་བསྔལ་ཟད་པའི་མྱང་འདས་དེར་འགྱུར་རོ། །གལ་ཏེ་དེ་འདོད་དོ་ཞེ་ན། མ་ཡིན་ཏེ། ཉོན་མོངས་མེད་ཀྱང་ལྷག་བཅས་ཀྱི་མྱང་འདས་དེ་དག་ལ་ལས་ཀྱི་ནུས་པ་མཐོང་བ་ཡིན་པའི་ཕྱིར། དགྲ་བཅོམ་པ་སྒུར་ཆུང་ལ་སོགས་པ་བཞིན་ནོ། །གལ་ཏེ་རེ་ཞིག་ཚེ་འདིའི་སྡུག་བསྔལ་མ་ཟད་ཀྱང་། ཚེ་ཕྱི་མའི་ཕུང་པོ་ཉེ་བར་ལེན་པའི་རྒྱུ་སྲེད་པ་ནི་མེད་པས་ཕྱི་མའི་སྡུག་བསྔལ་མི་ལེན་པས་ངེས་པར་གྲོལ་བ་ཉིད་དོ་ཞེ་ན། དེའི་ཚེ་ཡང་སྡུག་བསྔལ་གཏན་གྲོལ་བ་མ་ཡིན་ཏེ། དེ་དག་གི་ཆོས་ཙམ་ལ་ཞེན་པའི་སྲེད་པ་འདི་འཇིག་ཚོགས་ལ་བདག་ཏུ་ཞེན་པའི་སྲེད་པ་མིན་པས་ཉོན་མོངས་ཅན་མིན་ཡང་མ་རིག་བག་ཆགས་ཀྱི་སའི་ཀུན་ཏུ་རྨོངས་པ་ཡོད་པ་བཞིན་དུ་ཅི་སྟེ་མེད་དེ་ཡོད་པས་དེ་ཕྱི་མར་ཡིད་ཀྱི་རང་བཞིན་གྱི་ལུས་ཐོབ་པའི་རྐྱེན་ཡིན་པའི་ཕྱིར། སྲེད་པ་ཡོད་པའི་རྒྱུ་མཚན་ཡང་སྤྱིར་ཚོར་བའི་རྐྱེན་གྱིས་སྲེད་པ་འབྱུང་བ་ཡིན་པས། ལྷག་བཅས་ཀྱིས་ཀུན་གཞི་མ་སྤངས་པས་དེའི་འཁོར་གྱི་ཚོར་བ་དེ་དག་ལ་ཡང་ཡོད་པའི་ཕྱིར་ཏེ། དམིགས་པ་དང་ནི་བཅས་པའི་སེམས་ནི་ཡུལ་འགའ་ཞིག་ལ་ནི་གནས་ཏེ་ཞེན་པར་འགྱུར་བའི་ཕྱིར་རོ། །གསུམ་པ་སྐབས་བསྡུ་བ་ནི། དམིགས་པའི་མཚན་མ་ཐམས་ཅད་དང་བྲལ་བའི་སྟོང་པ་ཉིད་རྟོགས་པ་དང་ནི་བྲལ་བའི་སེམས་ནི་ལྷག་མེད་ཀྱི་དབྱིངས་སུ། ལུས་ཞིག་ཚོར་བ་བསིལ་བར་གྱུར། །འདུ་ཤེས་འགག་ཅིང་འདུ་བྱེད་འགག །རྣམ་པར་ཤེས་པ་ནུབ་གྱུར་པ། །འདི་འདྲ་འདི་ནི་སྡུག་བསྔལ་མཐའ། །ཞེས་པ་ལྟར་འགག་པར་གྱུར་ཀྱང་མ་རིག་བག་ཆགས་ཀྱི་ས་མ་སྤངས་པས་སླར་ཡང་ཟག་མེད་ཀྱི་སེམས་སྐྱེས་ནས་ཐེག་ཆེན་གྱི་ལམ་ལ་སློབ་དགོས་པར་འགྱུར་ཏེ། འདུ་ཤེས་མེད་པའི་སྙོམས་འཇུག་ལ་ཞུགས་པ་ན་ཚོགས་དྲུག་འགག་ཀྱང་ས་བོན་མ་བཅོམ་བས་སླར་སྐྱེ་བ་བཞིན་ནོ། །དེས་ན་མཚན་འཛིན་ཐམས་ཅད་དང་བྲལ་བའི་སྟོང་པ་ཉིད་ནི་བསྒོམ་པར་བྱའོ། །དེ་སྐད་དུ་ཀླུ་སྒྲུབ་ཀྱི་ཞལ་ནས། བྱང་ཆུབ་དམ་པ་གཉིས་ཐོབ་ནས། །སྲིད་པས་སྐྲག་ཡིད་དེ་དག་ནི། །ཚེ་ཟད་ལ་དགའ་མྱ་ངན་ལས། །འདས་ཐོབ་འདུ་ཤེས་ཅན་དུ་འགྱུར། །འོན་ཀྱང་སྲིད་གསུམ་ཁམས་གསུམ་དུ། །སྐྱེ་བ་དེ་ལ་ཡོད་མ་ཡིན། །ཟག་མེད་དབྱིངས་ན་དེ་དག་ཀྱང་། །མི་ཤེས་ཉོན་མོངས་མིན་ཡང་ཕྱིར། །ཕྱིས་ནི་སངས་རྒྱས་གྱིས་བསྐུལ་ནས། །བྱང་ཆུབ་དུ་ནི་ཚོགས་བསགས་ཏེ། །དེ་ཡང་འཇིག་རྟེན་འདྲེན་པར་འགྱུར། །ཞེས་དང་། རྒྱུད་བླ་མ་ལས། དེས་ན་སངས་རྒྱས་མ་ཐོབ་པར། །མྱ་ངན་འདས་པ་མི་ཐོབ་སྟེ། །འོད་དང་འོད་ཟེར་སྤངས་ནས་ནི། །ཉི་མ་བལྟ་བར་མི་ནུས་བཞིན། །ཞེས་སོགས་གསུངས་པ་ལྟར་རོ། །དེས་ན་ཉན་རང་གི་མྱང་འདས་བཏགས་པ་བ་ཡིན་པས་དེའི་ལུང་ཡང་དྲང་དོན་དང་མཐར་ཐུག་གི་མྱང་འདས་སངས་རྒྱས་ཁོ་ན་ཡིན་པས་ཐེག་ཆེན་གྱི་ལུང་ཡང་ངེས་དོན་དུ་གྲུབ་བོ། །བཞི་པ་ཐེག་ཆེན་བཀར་བསྒྲུབ་བྱེད་རྒྱས་བཤད་ནི། ངག་གང་ཞིག་ཏིང་ངེ་འཛིན་གྱིས་བསླབ་པ་སྟོན་པས་མདོ་སྡེ་ལ་འཇུག ཚུལ་ཁྲིམས་ཀྱི་བསླབ་པ་སྟོན་པས་འདུལ་བ་ལ་སྣང་། ཤེས་རབ་ཀྱི་བསླབ་པ་སྟོན་པས་ཆོས་ཉིད་དང་མི་འགལ་བར་སྟོན་པ་དེ་གལ་ཏེ་སངས་རྒྱས་ཀྱི་གསུངས་ཡིན་པར་འདོད་ལ་ཐེག་ཆེན་ལ་དེ་མེད་དོ་ཞེ་ན། འོ་ན་ཐེག་ཆེན་གྱིས་སྟོང་པར་སྟོན་པ་མདོ་སྡེ་ལ་འཇུག་པ་མིན་དུ་ཆུག་ཀྱང་ཕལ་ཆེར་ནི་ཁྱེད་ཅག་གི་མདོ་དང་མཚུངས་པར་བསླབ་གསུམ་སྟོན་པས་བཀར་འདོད་པར་མིན་ནམ་ཅི་སྟེ་འདོད་པར་རིགས་སོ། །གལ་ཏེ་གཞན་མདོ་སྡེ་ལ་འཇུག་པ་སོགས་ཡོད་ཀྱང་སྟོང་པར་སྟོན་པ་དེ་ལ་མཚན་ཉིད་ཚང་པར་མ་རྟོགས་པས་དེ་ལྟ་བུ་གཅིག་གིས་ནི་དེའི་རིགས་ཅན་ཐམས་ཅད་བཀའ་མིན་པའི་སྐྱོན་དང་བཅས་པར་འགྱུར་རོ་ཞེ་ན། འོ་ན་ཉན་ཐོས་ཀྱི་མདོ་ཞིག་རྒྱལ་བས་གསུངས་པའི་མཚན་ཉིད་མཚུངས་པ་གཅིག་གིས་མདོ་སྡེ་ཐམས་ཅད་ནི་རྒྱལ་བས་གསུངས་པ་ཅིས་མ་ཡིན་ཏེ་རྒྱུ་མཚན་མཚུངས་པའི་ཕྱིར་རོ། །གལ་ཏེ་ཐེག་ཆེན་གྱི་ལུང་འདི་དག་བཀའ་ཡིན་ན་འོད་སྲུང་སོགས་ཀྱིས་རྟོགས་རིགས་པ་ལས་དེ་དག་གིས་མ་རྟོགས་པས་བཀའ་མིན་ནོ་ཞེ་ན། ཐེག་ཆེན་གྱི་མདོའི་ངག་གང་གི་བརྗོད་བྱ་འོད་སྲུང་ཆེན་པོ་ལ་སོགས་པས་གཏིང་དཔོགས་པར་མ་གྱུར་པའི་ཟབ་མོ་དེ་ནི་ཁྱོད་ཀྱིས་མ་རྟོགས་པས་བཀར་གཟུང་བྱར་མིན་པར་རིགས་པར་སྨྲ་བ་སུ་ཞིག་བྱེད་དེ་བྱེད་མི་རིགས་སོ། །གསུམ་པ་ཤེས་པ་གཉིས་ཀྱི་བྱེད་པ་མདོར་བསྡུས་ཏེ་བསྟན་པ་ལ་མཆོག་ཏུ་གྱུར་པའི་འབྲས་བུ་བསྐྱེད་པ་ནི། རྒྱུ་གཏི་མུག་གིས་རྨོངས་པས་འབྲས་བུ་སྡུག་བསྔལ་ཅན་རྣམས་ཀྱི་དོན་དུ་འཁོར་བར་གནས་པར་འགྲུབ་པར་གྱུར་པའི་གཞན་དོན་འདི་ནི་སྙིང་རྗེ་དང་ཀུན་རྫོབ་སྒྱུ་མ་ལྟ་བུར་ཤེས་པའི་འབྲས་བུ་ཡིན་ལ། དངོས་པོ་ལ་མངོན་པར་ཞེན་པའི་ཆགས་པའི་མཐའ་དང་། སྟོང་ཉིད་ལ་སྐྲག་པའི་འཇིགས་པའི་མཐའ་ལས་གྲོལ་བ་འདི་ནི་དོན་དམ་སྟོང་ཉིད་ཤེས་པའི་འབྲས་བུ་ཡིན་ནོ། །སྟོང་ཉིད་རྟོགས་མ་རྟོགས་པ་ལ་སྐྱོན་ཡོན་དེ་ལྟར་ཡོད་པས་ན་སྟོང་པ་ཉིད་ཀྱི་ཕྱོགས་ལ་སུན་འབྱིན་བརྗོད་པ་ནི་འཐད་པ་མ་ཡིན་པ་དེས་ན་དེ་སངས་རྒྱས་ཀྱི་ལམ་ཡིན་མིན་ཐེ་ཚོམ་མི་ཟ་བར་སྟོང་པ་ཉིད་ནི་བསྒོམ་པར་བྱའོ། །སྒྲིབ་པའི་གཉེན་པོར་ངེས་པས་སྐྲག་མི་རིགས་པ་ནི། བྱང་ཆུབ་ཆེན་པོའི་གེགས་ཉོན་མོངས་པ་དང་ཤེས་བྱའི་སྒྲིབ་པ་ཡི་མུན་པའི་གཉེན་པོ་སྟོང་པ་ཉིད་བསྒོམ་པ་ཡིན་པས་ན། མྱུར་དུ་ཐམས་ཅད་མཁྱེན་པ་ཉིད་ཐོབ་པར་འདོད་པས། སྟོང་ཉིད་དེ་ནི་ཇི་ལྟར་ན་བསྒོམ་པར་མི་བྱེད་དེ་བྱེད་དགོས་སོ། །དེས་ན་དེ་སྤང་མི་རིགས་ཏེ་དངོས་པོ་གང་ཞིག་སྡུག་བསྔལ་སྐྱེད་པར་བྱེད་པ་བདག་འཛིན་དང་ནད་ལ་སོགས་པ་དེ་ལ་སྐྲག་པར་སྐྱེ་བར་འགྱུར་བ་རིགས་པ་ཡིན་ན་སྟོང་ཉིད་བསྒོམ་པ་སྡུག་བསྔལ་ཐམས་ཅད་ཞི་བར་བྱེད་པ་ཡིན་ན་དེ་ལ་འཇིགས་པ་ཇི་ལྟར་སྐྱེ་སྟེ་འཇིགས་མི་རིགས་སོ། །གལ་ཏེ་འཇིགས་པ་པོའི་བདག་འགའ་ཞིག་ཡོད་ན་ནི་སྟོང་པ་ཉིད་སོགས་ཅི་ཡང་རུང་བ་ལ་འཇིགས་པར་འགྱུར་བ་རིགས་ན། བདག་ཉིད་འགའ་ཡང་ཡོད་པ་མིན་པས་ན་འཇིགས་པར་འགྱུར་བ་སུ་ཞིག་ཡིན་ཏེ་ཅི་ཡང་མེད་དོ། །སྤྱི་དོན་གཉིས་པ་གང་ཟག་གི་བདག་མེད་བསྒོམ་པ་ལ་བཞི། ཁམས་དྲུག་བདག་མེད་པར་བསྒོམ་པ་སྤྱིར་བསྟན་པ་དང་། མུ་སྟེགས་ཀྱིས་བརྟགས་པའི་བདག་དགག་པ་དང་། བདག་མེད་ལ་རྩོད་པ་སྤང་པ་དང་། དྲན་པ་ཉེར་བཞག་གི་སྒོ་ནས་གང་ཟག་གི་བདག་མེད་བསྒོམ་པ་རྒྱས་པར་བཤད་པའོ། །དང་པོ་ནི། སོ་དང་སྐྲ་སེན་བདག་མ་ཡིན། །བདག་ནི་རུས་པ་ཁྲག་མ་ཡིན། །སྣབས་མིན་བད་ཀན་མ་ཡིན་ཏེ། །ཆུ་སེར་དང་ནི་རྣག་ཀྱང་མིན། །བདག་ནི་ཞག་དང་རྡུལ་མིན་ཏེ། །བློ་མཆིན་དག་ཀྱང་བདག་མ་ཡིན། །ནང་ཁྲོལ་གཞན་ཡང་བདག་མིན་ཏེ། །བདག་ནི་ཕྱི་ས་གཅིན་མ་ཡིན། །ཤ་དང་པགས་པ་བདག་མིན་ཏེ། །དེ་ལྟར་ན་ས་དང་ཆུ་ཡི་ཁམས་ལ་བདག་མེད་དོ། །དེ་བཞིན་དུ་དྲོད་མེ་ཡི་ཁམས་དང་རླུང་གི་ཁམས་ཀྱང་བདག་མ་ཡིན། བུ་ག་ནམ་མཁའི་ཁམས་ཀྱང་བདག་མིན་ལ་རྣམ་པ་ཀུན་ཏུ་རྣམ་ཤེས་དྲུག་གི་ཁམས་ཀྱང་བདག་མ་ཡིན་ཏེ། ཁམས་དྲུག་པོ་དེ་དག་མི་རྟག་པ་དང་རང་དབང་ཅན་མ་ཡིན་པའི་ཕྱིར་རོ། །གཉིས་པ་མུ་སྟེགས་ཀྱིས་བརྟགས་པའི་བདག་དགག་པ་ལ་གཉིས། གྲངས་ཅན་པའི་བདག་དགག་པ་དང་། རིག་པ་ཅན་པའི་བདག་དགག་པའོ། །དང་པོ་ནི། གྲངས་ཅན་པས་སེམས་ཅན་ཀུན་ལ་གཙོ་བོ་བེམ་པོ་སྤྱིར་ཡོད་པའི་ཁུག་མ་ནས་བདག་ཤེས་ཤིང་རིག་པ་ཡོད་པའི་སྐྱེས་བུ་རྟག་པ་ཤེས་རིག་གི་ངོ་བོ་མི་སྣང་བ་ཞིག་ཡོད་ཅིང་དེའི་རྣམ་པ་བློའི་མེ་ལོང་ལ་བཞག་ནས་སྒྲ་དེ་ཙམ་སོགས་ཀྱི་རྣམ་པ་རེ་འགའ་དང་འབྲེལ་བར་སྣང་བ་དང་། ཡུལ་ལ་ལོངས་སྤྱོད་པའི་གནས་སྐབས་རེས་འགའ་བར་འདོད་དོ། །དེ་དགག་པ་ལ་གསུམ། སྐྱེས་བུ་སྤྱིར་དགག་པ་དང་། གནས་སྐབས་དུ་མ་དང་འབྲེལ་བ་དགག་པ་དང་། རང་བཞིན་གཅིག་པ་དགག་པའོ། །དང་པོ་ལ་གནོད་བྱེད་བརྗོད་པ་ནི། གལ་ཏེ་སྒྲ་འཛིན་པའི་ཤེས་རིག་རྟག་པ་ཡིན་ན་དུས་ཐམས་ཅད་ཀྱི་ཚེ་ན་སྒྲ་འཛིན་པར་ཐལ་བར་འགྱུར་རོ། །གལ་ཏེ་རང་རིག་པའི་ངོ་བོར་རྟག་ཏུ་གནས་པ་ལ་སྒྲ་ཤེས་རྟག་ཏུ་གནས་པས་མ་ཁྱབ་སྟེ། ཤེས་པའི་ངོ་བོ་ཙམ་ཡུལ་ལ་མི་ལྟོས་ལ། སྒྲ་ཤེས་སྒྲ་ལ་ལྟོས་པས་སྒྲ་མེད་ན་སྒྲ་ཤེས་མེད་ཀྱང་ཤེས་པ་ཙམ་ཡོད་པའི་ཕྱིར་རོ་ཞེ་ན། སྒྲ་འཛིན་དུ་འཇོག་པ་སྒྲ་ལ་རག་ལས་པས་སྒྲ་མེད་ན་སྒྲ་ཤེས་པ་མེད་པ་ལྟར་ཤེས་པ་རང་གི་ངོ་བོ་ཡང་ཤེས་བྱ་ལ་རག་ལས་པས་ཤེས་བྱ་མེད་ན་ཤེས་བྱ་ཅི་རིག་ནས་རྒྱུ་མཚན་གང་གིས་དེ་ཤེས་པའི་ངོ་བོ་ཡོད་ཅེས་བརྗོད་པར་བྱེད་དེ་ཤེས་པ་མེད་དོ། །དེས་ན་སྒྲ་ཤེས་འགགས་པས་ཤེས་པ་འགོག་པའི་ཁྱབ་པ་གྲུབ་པོ། གལ་ཏེ་ཤེས་པ་ཙམ་སྒྲ་ལ་མི་ལྟོས་པས་སྒྲ་ཤེས་མེད་ཀྱང་ཤེས་པ་ཙམ་ཡོད་པ་ཡིན་ཞེ་ན། འོ་ན་ཤེས་བྱ་ཤེས་པ་མེད་ཀྱང་དེ་ཤེས་པ་ཡིན་ན་ཤིང་ཡང་ཤེས་པ་ཅན་དུ་ཐལ་བར་འགྱུར་ཏེ། རྒྱུ་མཚན་མཚུངས་པའི་ཕྱིར། དེས་ན་ཤེས་པ་ནི་ཤེས་བྱའི་ཁྱད་པར་དུ་བྱེད་པས་ན་ཤེས་བྱ་ཉེ་བར་གནས་པ་མེད་པར་ཤེས་པ་མེད་དོ་ཞེས་ངེས་པ་ཉིད་དོ། །རྩོད་སྤོང་ནི། གལ་ཏེ་ཤེས་བྱ་གཏན་མེད་ཀྱི་ཤེས་པ་མི་སྲིད་ཀྱང་སྒྲ་མི་ཉེ་ན་སྒྲ་ཤེས་དེ་ཉིད་ཀྱིས་ནི་གཟུགས་ཤེས་ན་སྟེ་ཤེས་བྱ་གཟུགས་ཡོད་པས་ཤེས་བྱ་རྟག་ཏུ་ཡོད་དོ་ཞེ་ན། འོ་ན་སྔར་གྱི་སྒྲ་ཤེས་འགགས་ནས་ཕྱིས་གཟུགས་ཤེས་པའམ། འོན་ཏེ་སྒྲ་ཤེས་མ་འགགས། དང་པོ་ལྟར་ན་ཤེས་པ་ཙམ་དུ་མཚུངས་ཀྱང་ངོ་བོ་སྔ་མ་འགགས་པས་སྐྱེས་བུ་རྟག་པ་ཉམས་སོ། །གཉིས་པ་ལྟར་ན་གཟུགས་ཤེས་པ་དེ་ཚེ་སྒྲ་ཐོས་པའང་ཅི་སྟེ་མིན་ཏེ་སྒྲ་འཛིན་མ་འགགས་པའི་ཕྱིར། གལ་ཏེ་སྒྲ་ཤེས་རྟག་པར་ཡོད་ཀྱང་སྒྲ་རིག་པ་སྒྲ་ལ་ལྟོས་པས་སྒྲ་རྟག་ཏུ་རིག་པས་མ་ཁྱབ་ཏེ་སྒྲ་མི་ཉེ་བའི་དུས་ཡོད་པའི་ཕྱིར་ཞེ་ན། སྒྲ་ཤེས་སྒྲས་ཁྱད་པར་དུ་བྱས་པ་དེས་ན་སྒྲ་མེད་ན་སྒྲ་དེ་ཡི་ཤེས་པའང་མེད་པས་ཁྱབ་བོ། །གལ་ཏེ་སྒྲ་ཤེས་དང་གཟུགས་ཤེས་ངོ་བོ་གཅིག་པས་སྔ་མ་མ་འགགས་སོ་ཞེ་ན། སྒྲ་འཛིན་གྱི་རང་བཞིན་གང་ཡིན་པ་དེ་གཟུགས་འཛིན་པའི་རང་བཞིན་དུ་ཇི་ལྟར་འགྱུར་ཏེ། རྣམ་པ་འགལ་བ་ལ་ངོ་བོ་གཅིག་གི་ཐ་སྙད་མི་འཐད་པའི་ཕྱིར་རོ། །གལ་ཏེ་ངོ་བོ་གཅིག་ཉིད་གཟུགས་ལ་ལྟོས་ནས་གཟུགས་ཤེས་དང་སྒྲ་ལ་ལྟོས་ནས་སྒྲ་ཤེས་སུ་འཇོག་ཏེ་དཔེར་ན་མི་གཅིག་ལ་རང་གི་ཕ་ལ་ལྟོས་ནས་བུ་དང་བུ་ལ་ལྟོས་ནས་ཕར་འཇོག་པ་མི་འགལ་བ་བཞིན་ནོ་ཞེ་ན། དེ་དཔེ་མི་རུང་སྟེ། མི་གཅིག་ཉིད་ནི་ཕ་དང་བུ་ཉིད་དུ་བརྟགས་པ་ཡིན་གྱི་ཡང་དག་པར་ཉིད་དུ་བདེན་པ་མིན་ཏེ། འདི་ལྟར་སྙིང་སྟོབས་དང་རྡུལ་དང་ནི་མུན་པ་ནི་བུ་མིན་ཕ་ཡང་མིན་ཏེ། རང་བཞིན་གསུམ་གྱི་རང་བཞིན་དོན་དམ་པ་ནི་ཕ་དང་བུར་མི་འཐད་པའི་ཕྱིར་རོ། །གཞན་ཡང་དེ་གཉིས་གཅིག་ཉིད་དུ་མི་འཐད་དེ། གཟུགས་འཛིན་དེ་ནི་སྒྲ་འཛིན་པ་དང་ལྡན་པའི་རང་བཞིན་དུ་ནི་མཐོང་བ་མ་ཡིན་པའི་ཕྱིར་ཏེ་གཅིག་ཡིན་ན་སྣང་དུ་རུང་བ་ལས་མ་དམིགས་པའི་ཕྱིར། གཉིས་པ་གནས་སྐབས་དུ་མ་དང་འབྲེལ་བ་དགག་པ་ནི། གལ་ཏེ་གར་མཁན་གཅིག་ཉིད་རྣམ་པ་མི་འདྲ་བ་ཐ་དད་དུ་སྣང་བ་ལྟ་བུར་འདིར་ཡང་སྔར་གྱི་སྒྲ་འཛིན་དེ་ཉིད་ཕྱིས་ཚུལ་གཞན་གཟུགས་འཛིན་གྱི་ཚུལ་གྱིས་མཐོང་བ་སོགས་རྣམ་པར་འགྱུར་བ་གནས་སྐབས་དུ་མ་དང་འབྲེལ་ཡང་ངོ་བོ་གཅིག་ཡིན་ནོ་ཞེ་ན། འོ་ན་གནས་སྐབས་དུ་མར་ཤེས་པ་དེ་ཉིད་མཐོང་ན་དེ་རྟག་པ་མིན་ཏེ། གནས་སྐབས་དང་རང་བཞིན་བདག་གཅིག་པས་སྔ་མ་འགག་ལ་ཕྱི་མ་གསར་དུ་སྐྱེ་བའི་ཕྱིར། གལ་ཏེ་ཚུལ་གཞན་དུ་འགྱུར་ཡང་ངོ་བོ་གཅིག་པས་སྔར་གྱི་དེ་ཉིད་དོ་ཞེ་ན། རྣམ་པ་མི་འདྲ་བ་ངོ་བོ་གཅིག་ཡིན་ན། གཅིག་གི་མཚན་ཉིད་དེ་ལྟ་བུ་ནི་འཇིག་རྟེན་ན་སྔོན་མེད་པ་གཅིག་བྱུང་ངོ་། །གསུམ་པ་རང་བཞིན་གཅིག་པ་དགག་པ་ནི། གལ་ཏེ་ཚུལ་གཞན་གནས་སྐབས་དུ་མར་བདེན་པ་མིན་པས་རང་བཞིན་གཅིག་ཏུ་བདེན་ནོ་ཞེ་ན། འོ་ན་ཤེས་པ་དེ་ཡི་རང་གི་རང་བཞིན་གཅིག་ཏུ་འཇོག་པའི་རྒྱུ་མཚན་གང་ཡིན་སྨོས་ཤིག་ཅེས་དྲི། གལ་ཏེ་གནས་སྐབས་སྒྲ་ཤེས་དང་གཟུགས་ཤེས་སོགས་ཐ་དད་ཀྱང་རང་བཞིན་གཅིག་སྟེ་ཤེས་པ་ཙམ་ཉིད་དུ་ལྡོག་པ་མཚུངས་བའི་ཕྱིར་ཞེ་ན། དེ་ལྟར་ན་སྐྱེས་བུ་ཀུན་ངོ་བོ་གཅིག་ཏུ་ཐལ་བར་འགྱུར་ཏེ། ཤེས་པ་ཙམ་དུ་ལྡོག་པ་མཚུངས་བའི་ཕྱིར། དེར་མ་ཟད་ལྡོག་པ་མཚུངས་པ་ལ་ངོ་བོ་གཅིག་གིས་ཁྱབ་ན་སེམས་པ་ཤེས་རིག་གི་སྐྱེས་བུ་དང་། སེམས་མེད་བློའི་མེ་ལོང་བེམ་པོར་འདོད་པ་དེ་དག་ཀྱང་ངོ་བོ་གཅིག་ཏུ་ཐལ་བར་འགྱུར་ཏེ། རྒྱུ་མཚན་གང་གི་ཕྱིར་ཡོད་པ་ཙམ་ཉིད་དུ་ལྡོག་པ་མཚུངས་བའི་ཕྱིར་རོ། །སྤྱི་ཉིད་ཀྱང་མ་གྲུབ་ཏེ་གང་ཚེ་བྱེ་བྲག་དུ་སྒྲ་ཤེས་གཟུགས་ཤེས་སོགས་ཐམས་ཅད་ཕྱིན་ཅི་ལོག་སྟེ་མི་བདེན་ན་དེའི་ཚེ་དེ་དང་བདག་གཅིག་པའི་ཤེས་པ་ཙམ་དུ་འདྲ་བའི་རྟེན་སྤྱིའང་བདེན་པ་གང་ཞིག་ཡིན་ཏེ། བྱེ་བྲག་སྔོ་བསང་སོགས་མི་བདེན་ན་སྤྱི་མོ་གཤམ་གྱི་སྤུ་ཙམ་ཡང་མ་གྲུབ་པ་བཞིན་ནོ། །གཉིས་པ་རིག་པ་ཅན་གྱི་བདག་དགག་པ་ནི། རིག་པ་ཅན་བདག་བེམ་པོ་སེམས་པ་གཞན་དང་རྗེས་སུ་འབྲེལ་བས་བྱེད་པ་པོར་འདོད་དོ་ཞེ་ན། སེམས་མེད་པའི་བེམ་པོ་ཡང་བྱེད་པ་པོའི་བདག་མིན་ཏེ། སེམས་མེད་པའི་བེམ་པོ་ཉིད་ཡིན་པའི་ཕྱིར། བུམ་པ་ལ་སོགས་པ་བཞིན། འོན་ཏེ་བདག་རང་ཉིད་བེམ་པོ་ཡིན་ཀྱང་སེམས་པ་གཞན་དང་ལྡན་པའི་ཕྱིར་བློ་སྔོན་དུ་གཏོང་བའི་ཤེས་པ་ཅན་ཡིན་ནོ་ཞེ་ན། འོ་ན་སེམས་པ་གཞན་དེས་བདག་བེམ་པོའི་རང་བཞིན་བསྒྱུར་རམ་མི་བསྒྱུར། བསྒྱུར་ན་སྔར་བེམ་པོ་ཡིན་པ་ལ་ཕྱིས་ཤེས་པར་འགྱུར་བས་ན་བདག་དེ་མི་ཤེས་པའི་རང་བཞིན་འཇིག་ཏེ་མི་རྟག་པར་ཐལ་ལོ། །ཅི་སྟེ་བདག་ལ་འགྱུར་བ་མེད་པས་རྟག་གོ་ཞེ་ན། འོ་ན་སྔར་བེམ་པོ་ཡིན་ན་སེམས་གཞན་དང་ལྡན་པས་དེ་ལ་ཅི་ཞིག་བྱས་ཏེ་བློ་སྔོན་དུ་གཏོང་པའི་སེམས་པ་ཅན་དུ་མ་བསྒྱུར་བའི་ཕྱིར། དེས་ན་བེམ་པོ་བྱེད་པ་པོ་མ་ཡིན་པས་ཁྱབ་པོ། །དེ་ལྟར་ཤེས་པའི་ངོ་བོར་མེད་ཅིང་བྱ་བ་བྱེད་པ་པོ་དང་བྲལ་བ་དེ་བདག་ཡིན་ན་ནམ་མཁའ་ཡང་བདག་ཏུ་བྱས་པ་སྟེ་བདག་ཏུ་ཐལ་བར་འགྱུར་རོ། །གསུམ་པ་བདག་མེད་ལ་རྩོད་པ་སྤང་བ་ལ་གཉིས། ལས་འབྲས་འབྲེལ་པ་མི་འཐད་པ་སྤང་བ་དང་། སྙིང་རྗེ་བསྒོམ་པའི་ཡུལ་མི་འཐད་པ་སྤང་པའོ། །དང་པོ་ལ་རྩོད་པ་འགོད་པ་ནི། གལ་ཏེ་ཚེ་འདི་དང་ཕྱི་མ་ལ་བདག་གི་རང་བཞིན་གཅིག་ནི་ཡོད་པ་མིན་ན། ལས་འབྲས་ཀྱི་འབྲེལ་བ་ཏེ་ལས་བྱེད་པ་པོ་ཉིད་ཀྱིས་འབྲས་བུ་མྱོང་བ་དེ་རིགས་པ་མིན་ཏེ། ལས་བྱས་ནས་ནི་ཚེ་འདི་ཡི་ཕུང་པོ་ཞིག་པས་བྱས་པ་ཆུད་ཟོས་པ་དང་། ཕྱི་མའི་ཕུང་པོ་གསར་དུ་སྐྱེས་པས་མ་བྱས་པ་དང་ཕྲད་པར་འགྱུར་ཏེ། དེས་ན་ལས་དེ་སུ་ཡི་ལས་སུ་འགྱུར་ཏེ་དོན་མེད་དོ་ཞེ་ན། ལན་ལ་གཉིས་ལས་ཁས་བླང་མཚུངས་པ་ནི། ཁྱེད་ཉིད་བྱ་བའི་གཞི་ལས་བྱེད་པ་པོ་ཚེ་འདིས་སྐྱེས་བུ་དང་། འབྲས་བུའི་གཞི་ཚེ་ཕྱི་མའི་བྱེད་པ་པོ་ཐ་དད་པ་དང་། བྱེད་པ་ཐམས་ཅད་གནས་སྐབས་ཀྱི་རྣམ་འགྱུར་ཡིན་པས་དེར་རང་བཞིན་གྱི་བདག་རྟག་པ་དེ་བྱེད་པ་པོ་མེད་པར་༼ཤོག་ལེབ་བརྒྱབ་མདུན་གཉིས་མ་ཚང་༽ཡིན་ཏེ་གང་ཡང་མེད་དོ། །གཉིས་པ་ཡན་ལག་ཅན་གྱི་རྫས་མ་གྲུབ་པ་ལ་གསུམ་ལས་ཡན་ལག་རྣམས་ལ་ཆ་རེས་དང་བདག་ཉིད་ཐམས་ཅད་ཀྱིས་གནས་པ་མི་འཐད་པ་ནི། གལ་ཏེ་ཡན་ལག་དུ་མ་ལུས་མ་ཡིན་ཡང་ཡན་ལག་ཅན་གྱི་རྫས་གཅིག་ཡོད་དོ་ཞེ་ན། འོ་ན་ཡན་ལག་ཅན་གྱི་ལུས་དེ་ཡན་ལག་སོ་སོ་ལ་གནས་ན་ཆ་རེ་ཆ་རེ་ལ་གནས་སམ། འོན་ཏེ་ཡན་ལག་སོ་སོ་ལ་རྫོགས་པ་རེ་གནས། དང་པོ་ལྟར་ན་གལ་ཏེ་ལུས་འདི་ཡན་ལག་ཐམས་ཅད་ལ་ཕྱོགས་རེ་ཡིས་ནི་གནས་གྱུར་ན། ལུས་ཀྱི་ཆ་རྣམས་ཡན་ལག་གི་ཆ་ལ་གནས་པར་འགྱུར་མོད། སྤྱིའི་ལུས་གཅིག་པོ་དེ་མ་གྲུབ་པས་དེ་རང་ཉིད་ནི་གང་ལ་གནས། གལ་ཏེ་ཕྱོགས་གཉིས་པ་ལྟར་བདག་ཉིད་ཀུན་གྱིས་ལུས་རྫོགས་པ་རེ་རེ་ལག་སོགས་རྣམས་ལ་གནས་ན་ནི། ལག་སོགས་ཡན་ལག་དེ་དག་ཇི་སྙེད་པ་དེ་སྙེད་ཀྱི་ནི་ཡན་ལག་ཅན་གྱི་ལུས་ཡོངས་སུ་རྫོགས་པ་རེ་རེ་གནས་པར་འགྱུར་རོ། །དེ་ལྟར་ཕྱི་དང་ནང་གང་དུ་ཡང་ལུས་མེད་ན་ཇི་ལྟར་ལག་སོགས་ལ་ལུས་བདེན་པར་ཡོད། ལག་སོགས་རྣམས་ལས་གཞན་དུ་ཡང་མེད་ན་ལུས་དེ་ནི་ཇི་ལྟར་ན་ཡོད་པ་ཡིན་ཏེ་མེད་དོ། །ལུས་འཛིན་འཁྲུལ་བར་དཔེ་དང་སྦྱར་ཏེ་བསྟན་པ་ནི། ལུས་བདེན་པ་མེད་པ་དེས་ན་ལུས་མེད་པའི་ལག་པ་སོགས་ལ་རྨོངས་པ་ཡིས་ནི་ལུས་ཀྱི་སྤྱི་གཅིག་ཏུ་འཁྲུལ་བའི་བློ་སྐྱེ་བར་འགྱུར་ཏེ། དཔེར་ན་མི་དང་འདྲ་བའི་དབྱིབས་སུ་བཀོད་པའི་ཁྱད་པར་གྱི་ཐོ་ཡོར་ལ་ནི་མིར་འཛིན་པའི་བློ་བཞིན་ནོ། །ཇི་སྲིད་དུ་དེ་ལ་མིར་འཁྲུལ་པའི་རྐྱེན་ཚོགས་པ་དེ་སྲིད་དུ་ཐོ་ཡོར་གྱི་ལུས་དེ་ནི་སྐྱེས་བུ་ལྟར་སྣང་བ་དེ་བཞིན་དུ་ཇི་སྲིད་ལག་པ་ལ་སོགས་པ་ལ་ལུས་སུ་འཁྲུལ་བའི་རྐྱེན་དེ་ཡོད་པ་དེ་སྲིད་དུ་དེར་ལུས་སུ་སྣང་བར་འགྱུར་རོ། །འཁྲུལ་བའི་ཤེས་བྱེད་དུ་ཡན་ལག་ཉིད་ཀྱང་མ་གྲུབ་པར་བསྟན་པ་ནི། ལུས་གཅིག་བདེན་དུ་མ་གྲུབ་པ་དེ་བཞིན་དུ་སོར་མོའི་ཚོགས་འདུས་པ་ཡིན་པའི་ཕྱིར་ན་ལག་པའང་གཅིག་ཏུ་བདེན་པ་གང་ཞིག་ཡིན་པར་འགྱུར། སོར་མོ་དེ་ཡང་ཚིགས་ཀྱི་ཚོགས་ཡིན་པའི་ཕྱིར་ན་མི་བདེན་ལ། ཚིགས་དེ་དག་ཀྱང་རང་རང་གི་ཆ་ཤས་ཕྱེ་བས་དེ་ཡང་མེད་ཅིང་། ཆ་དེ་ཡང་རྡུལ་ཕྲན་དུ་ཕྱེ་བ་བྱས་ཏེ་རྔུལ་ཕྲན་དེའང་ཕྱོགས་ཆའི་དབྱེ་བ་ཡིས་དུ་མར་འགྱུར་བས་མི་བདེན་ལ། དེའི་ཕྱོགས་རེ་རེ་ལ་ཕྱེ་བས་ཆ་ཤས་གཅིག་ཏུ་བདེན་པ་དང་བྲལ་བའི་ཕྱིར་ནམ་མཁའ་བཞིན་དུ་སྟོང་པ་དེས་ན་རྡུལ་ཕྲན་རང་ཡང་བདེན་པ་མེད་དོ། །གསུམ་པ་སྤྱིའི་དོན་བསྡུ་བ་ནི། དེ་ལྟར་སྣང་ཡང་བདེན་པ་མེད་པས་རྨི་ལམ་ལྟ་བུ་ཡི་གཟུགས་ལ་རྟོག་དཔྱོད་དང་ལྡན་པ་སུ་ཞིག་ཆགས་པར་བྱེད་དེ་ཆགས་མི་རིགས་སོ། །གང་ཚེ་དེ་ལྟར་ལུས་སྤྱི་མེད་པ་དེའི་ཚེ་བྱེ་བྲག་སྐྱེས་པའི་ལུས་གང་བུད་མེད་ཀྱི་ལུས་གང་ཡིན་ཏེ་མེད་དོ། །གཉིས་པ་ཚོར་བ་དྲན་པ་ཉེར་བཞག་ལ་བཞི་སྟེ། ཚོར་བའི་རང་བཞིན་མ་གྲུབ་པ་དང་། རྒྱུ་རེག་པ་མ་གྲུབ་པ་དང་། ཡུལ་མ་གྲུབ་པ་དང་། འཛིན་བྱེད་མ་གྲུབ་པའོ། །དང་པོ་ལ་བཞི་ལས་བདེ་སྡུག་དོན་དམ་དུ་མ་གྲུབ་པ་ནི། གལ་ཏེ་སྡུག་བསྔལ་དེ་ཁོ་ན་ཉིད་དུ་ཡོད་ན་མེའི་རང་བཞིན་ཚ་བ་ལྟར་འགྲོ་རྒྱུད་སྡུག་བསྔལ་གྱི་རང་བཞིན་དུ་གནས་པའི་ཕྱིར་ཅི་སྟེ་རབ་དགའ་ལ་མི་གནོད་དེ་བདེ་བ་སྐད་ཅིག་ཀྱང་མེད་པར་ཐལ་ལོ། །གལ་ཏེ་གྲངས་ཅན་པས་རོ་དེ་ཙམ་གྱི་ཞིམ་པོ་དེ་ལ་བདེ་བའི་རང་བཞིན་ཡོད་དོ་ཞེ་ན། མྱ་ངན་དང་ནད་དྲག་པོས་གདུང་བ་སོགས་ལ་རོ་དེ་ཙམ་ཞིམ་པ་ལ་སོགས་པས་ཅི་སྟེ་དགའ་བར་མི་བྱེད་དེ་བདེ་བར་ཐལ་ཏེ། བདེ་བའི་རང་བཞིན་ཡིན་པའི་ཕྱིར། རྩོད་པ་སྤང་བ་ནི་གལ་ཏེ་སྡུག་བསྔལ་དེ་ཉིད་དུ་ཡོད་མོད་བདེ་བ་སྟོབས་དང་ལྡན་པ་སྐྱེས་པས་ཟིལ་གྱིས་མནན་པའི་ཕྱིར་སྡུག་བསྔལ་དེ་མྱོང་པ་མ་ཡིན་ཏེ་ཉིན་མོའི་སྐར་མ་བཞིན་ཞེ་ན། གང་ཞིག་ཉམས་སུ་མྱོང་བའི་བདག་ཉིད་མིན་པའི་ཕྱིར་མ་མྱང་པ་དེའི་ཚེ་དེ་ནི་ཚོར་བ་ཇི་ལྟར་ཡིན་ཏེ་མིན་ནོ། །གལ་ཏེ་མ་མྱོང་བའི་རྟགས་མ་གྲུབ་སྟེ། སྡུག་བསྔལ་ཕྲ་མོ་ཉིད་དུ་མྱོང་བ་ཡོད་མོད་འདི་ཡི་རག་པ་བདེ་བ་སྟོབས་ལྡན་གྱིས་བསལ་བ་མིན་ནམ་ཅི་སྟེ་ཡིན་པའི་ཕྱིར་ཞེ་ན། འོ་ན་ཕྲ་མོ་དེ་ནི་སྡུག་བསྔལ་དུ་མྱོང་ངམ། བདེ་བར་མྱོང་། དང་པོ་ནི་སྣང་རུང་མ་དམིགས་པས་ཁེགས་ལ། གཉིས་པ་ལྟར་དེ་ལས་གཞན་དགའ་བ་ཙམ་དུ་མྱོང་ངོ་ཞེ་ན། ཕྲ་མོ་ཉིད་དེ་ཡང་སྡུག་བསྔལ་མིན་ཏེ། བདེ་བ་དེའི་ངོ་བོར་མྱོང་བའི་ཕྱིར། དེ་བཞིན་དུ་མྱ་ངན་སོགས་ཀྱི་སྐབས་སུ་བདེ་བ་ཡོད་ཀྱང་མ་མྱོང་བར་འདོད་པ་ལ་སྦྱར་ཏེ་མྱོང་བ་མེད་པས་ན་ཚོར་བ་མི་རུང་བ་དང་། དེ་ཕྲ་མོར་མྱོང་ན་བདེ་བར་མྱོང་བ་སྣང་རུང་མ་དམིགས་པས་ཁེགས་པ་དང་། སྡུག་བསྔལ་དུ་མྱོང་བ་བདེ་བར་འགལ་བར་ཤེས་པར་བྱའོ། །ཚོར་བ་དོན་དམ་དུ་མེད་པ་སྐབས་ལ་སྦྱར་བ་ནི། གལ་ཏེ་འགལ་རྐྱེན་བདེ་བ་སྐྱེས་པས་ན་སྡུག་བསྔལ་སྐྱེས་པ་མིན་ན་ནི་སྡུག་བསྔལ་དེ་རེས་འགའ་བ། གནས་སྐབས་པ་བཅོས་མར་གྲུབ་པས་རང་བཞིན་མ་གྲུབ་པའི་ཕྱིར་ཚོར་བ་ཡང་དག་པར་རྟོག་པ་ལ་མངོན་པར་ཞེན་པ་ཙམ་ཉིད་ཡིན་ཞེས་བྱ་བར་གྲུབ་པ་མིན་ནམ་སྟེ་ཡིན་ནོ། །དཔྱད་དོན་ལ་རྣལ་འབྱོར་དུ་བྱ་བ་ནི། ཚོར་བ་བདེན་པར་མེད་པ་དེ་ཉིད་ཀྱི་ཕྱིར་ན་བདེན་འཛིན་འདི་ཡི་ནི་གཉེན་པོར་ཆོས་ཀུན་རང་བཞིན་མེད་པར་རྣམ་པར་དཔྱད་པའི་ཤེས་རབ་འདི་བསྒོམ་པར་བྱ་སྟེ། རྒྱུ་རྣམ་པར་བརྟགས་པའི་ཤེས་རབ་ཀྱི་ཞིང་ས་བཟང་པོ་ལས་བྱུང་བ་ཡི་འབྲས་བུ་བསམ་གཏན་ཏེ་ཏིང་ངེ་འཛིན་ནི་རྣལ་འབྱོར་པའི་བདག་མེད་རྟོགས་པའི་ལུས་རྒྱས་པར་བྱེད་པའི་ཟས་ཡིན་པའི་ཕྱིར་རོ། །གཉིས་པ་རྒྱུ་རེག་པ་མ་གྲུབ་པ་ལ་ལྔ་ལས་དབང་དོན་ཕྲད་པ་མེད་པ་ནི། ཚོར་བའི་རྒྱུ་ནི་ཡུལ་དབང་ཤེས་གསུམ་ཕྲད་ནས་དོན་དེ་ཡིད་དུ་འོང་མི་འོང་བར་མར་ཡོངས་སུ་བཅད་པ་ཡིན་པ་ལ་དབང་དོན་འཕྲད་པའང་མེད་དེ། དེ་དག་ཕྲད་པ་ན་གལ་ཏེ་བར་ཡོད་དམ་མེད། ཡོད་ན་དབང་དོན་དེ་དག་བར་དང་བཅས་པ་ཡིན་པའི་ཕྱིར་ན་དེ་དག་གང་དུ་ཕྲད་པར་འགྱུར་ཏེ་ཕྲད་མི་ནུས་སོ། །འོན་ཏེ་བར་མེད་ན་ཡང་གཅིག་ཉིད་ཡིན་པའི་ཕྱིར་དེ་དག་ཕྲད་བྱེད་གང་ཞིག་ཕྲད་བྱ་གང་དང་ཕྲད་པར་འགྱུར་ཏེ་ཕྲད་པ་མེད་དོ། །དེ་ལྟར་རགས་པ་ཕྲད་པ་མེད་པར་མ་ཟད་ཕྲ་མོ་ཕྲད་པ་མེད་དེ། དབང་དོན་གྱི་རྡུལ་ཕྲན་གཉིས་ཕྲད་པ་མེད་དེ། རྡུལ་ཕྲན་གཅིག་གི་ནང་ལ་གཅིག་འཇུག་པ་མེད་པའི་ཕྱིར། རྟགས་གྲུབ་སྟེ། རྡུལ་ཕྲན་དེ་གཉིས་ནི་ནང་གི་སྐབས་མེད་པའི་ཕྱིར་དང་ཚད་མཉམ་པ་ཡིན་པའི་ཕྱིར། མ་ཞུགས་ན་ཕྲད་པ་མེད་པས་ཁྱབ་པ་གྲུབ་སྟེ། མ་ཞུགས་པ་ལ་འདྲེས་པ་མེད་ཅིང་མ་འདྲེས་པ་ལ་ཕྲད་པ་མེད་པའི་ཕྱིར། མདོར་ན་རྡུལ་དེ་དག་ཕྱོགས་ཐམས་ཅད་ནས་ཕྲད་ཅིང་ཆ་མེད་པ་ལའང་ཕྲད་པ་ཞེས་བྱ་བ་ཇི་ལྟར་འཐད་པར་འགྱུར་ཏེ། གཅིག་ཏུ་འགྱུར་བའི་ཕྱིར། ཕྱོགས་གཅིག་གིས་ཕྲད་ནའང་ཕྲད་མ་ཕྲད་ཀྱི་ཕྱོགས་ཆ་ཡོད་པའི་ཕྱིར་ན་ཕྲད་པ་དང་ནི་ཆ་མེད་པ་དེ་འདྲར་གལ་ཏེ་མཐོང་ན་བསྟན་པར་གྱིས་ཏེ་བསྟན་མི་ནུས་སོ། །རྣམ་ཤེས་དང་ཕྲད་པ་མེད་པ་ནི། རྣམ་ཤེས་ནི་ལུས་ཏེ་གཟུགས་མེད་པའི་ཕྱིར་དེ་ལ་ནི་ཕྲད་པ་འཐད་པ་མ་ཡིན་པ་ཉིད་དོ། །ཚོགས་པ་ཡང་དག་མིན་པ་ནི། གལ་ཏེ་ཕྲད་པ་ཞེས་པ་གཟུགས་ཅན་རག་པ་མ་ཡིན་ཏེ། འབྲས་བུ་རེག་པ་བསྐྱེད་པའི་རྒྱུ་ཚོགས་པ་ཡིན་པས་ཉེས་པ་དེ་དག་མེད་དོ་ཞེ་ན། རྒྱུ་ཚོགས་པའང་དངོས་པོ་བདེན་པ་མེད་དེ། དུ་མ་ལ་གཅིག་ཏུ་སྒྲོ་བཏགས་པ་ཡིན་པའི་ཕྱིར་ཏེ། སྔར་ནི་རྒྱུད་དང་ཚོགས་ཞེས་བྱ་བ་ནི། །ཕྲེང་བ་དམག་ལ་སོགས་བཞིན་རྫུན། །ཞེས་ཇི་ལྟར་རྣམ་པར་དཔྱད་པ་བཞིན་ནོ། །སྐབས་བསྡུ་བ་ནི། དེ་ལྟར་རྒྱུ་རེག་པ་ཡོད་པ་མིན་ན་འབྲས་བུ་ཚོར་བ་གང་ལས་འབྱུང་བར་འགྱུར། དེས་ན་ཚོར་བ་བདེ་བ་དོན་གཉེར་གྱི་ངལ་བ་འདི་ཅི་ཡི་དོན་དུ་ཡིན་ཏེ་ཐོབ་བྱ་མེད་ལ། སྡུག་བསྔལ་གང་གིས་རྒྱུད་གང་ལ་གནོད་པར་འགྱུར་ཏེ་གནོད་བྱེད་མེད་དོ། །དེས་གྲུབ་པའི་དོན་ནི། གང་ཚེ་ཚོར་བ་པོའི་བདག་འགའ་མེད་ཅིང་། ཚོར་བའང་ཡོད་པ་མ་ཡིན་པ་དེའི་ཚེ་གནས་སྐབས་འདི་མཐོང་ནས་བདེ་སྡུག་ལ་ཐོབ་བྲལ་གྱི་སྲེད་པ་ཅི་ཕྱིར་ལྡོག་པར་མི་འགྱུར་སྟེ་འགྱུར་རོ། །གསུམ་པ་ཚོར་བའི་ཡུལ་མ་གྲུབ་པ་ནི། མཐོང་བའམ་ནི་རེག་པའི་བར་ཡུལ་གཟུགས་སོགས་ལྔ་པོ་ཡང་སྔར་ལུས་ལ་རྡུལ་ཕྲན་བཀག་པ་བཞིན་རྨི་ལམ་དང་སྒྱུ་མར་འདྲ་བའི་བདག་ཉིད་ཡིན་པ་ཉིད་ཀྱིས་དེ་དག་གི་ཡུལ་ཅན་ཚོར་བ་ཡང་མེད་པར་ཤུགས་ལས་གྲུབ་པོ། །བཞི་པ་འཛིན་བྱེད་མ་གྲུབ་པ་ནི། ཚོར་བ་སེམས་ཀྱིས་མྱོང་བ་ན་དུས་མཉམ་ཀྱི་སེམས་ཀྱིས་མྱོང་ངམ། སྔ་ཕྱིར་སྐྱེས་པས་མྱོང་། དང་པོ་ལྟར་ན། སེམས་དང་ཚོར་བ་ལྷན་ཅིག་སྐྱེས་པའི་ཕྱིར་ཚོར་བ་རང་དང་དུས་གཅིག་པའི་སེམས་དེ་ཡིས་མཐོང་པ་མ་ཡིན་ནོ། །དེའི་ཁྱབ་པ་གྲུབ་སྟེ། དུས་མཉམ་པ་ལ་དམིགས་བྱ་དམིགས་བྱེད་ཀྱི་རྣམ་འཇོག་གི་རྒྱུ་འབྲས་སུ་མི་རུང་བའི་ཕྱིར་རོ། །གཉིས་པ་ལྟར་ཚོར་བ་སྔར་སྐྱེས་པས་རྒྱུ་དང་རྣམ་ཤེས་ཕྱི་མར་སྐྱེས་པས་འབྲས་བུ་ཡིན་པས་ཡུལ་དང་ཡུལ་ཅན་ཡིན་ནོ་ཞེ་ན། ཚོར་བ་སྔར་སྐྱེས་ཀྱང་དེ་ཤེས་པ་ཕྱི་མས་དྲན་པར་འགྱུར་གྱི་མྱོང་བའི་ཡུལ་མ་ཡིན་པར་ཐལ་ཏེ། ངོ་བོ་འགགས་པའི་ཕྱིར། ཁྱབ་སྟེ་མྱོང་བྱ་ཡིན་ན་ངོ་བོ་མ་འགགས་པས་ཁྱད་པའི་ཕྱིར། བྱ་བྱེད་གཉིས་མེད་པའི་ཕྱིར་ཚོར་བ་རང་གི་བདག་ཉིད་མྱོང་བ་མིན་ལ། དུས་གསུམ་དུ་བརྟགས་ན་མི་འཐད་པས་དེ་ལས་གཞན་དག་གིས་ཀྱང་མྱོང་པ་རིགས་པ་མ་ཡིན་པས་ཚོར་བ་པོ་འགའ་ཡང་ཡོད་པ་མིན་ཏེ། དེས་ན་ཚོར་བ་དེ་ཉིད་དུ་ཡོད་བ་མིན་ནོ། །དེ་ལྟར་བདག་མེད་པའི་ཕུང་པོའི་ཚོགས་འདི་ལ་ཚོར་བ་སྡུག་བསྔལ་འདི་ཡིས་ཅི་སྟེ་གནོད་པར་བྱས་ཤུགས་ཀྱིས་བདེ་པས་ཅི་སྟེ་ཕན་པར་བྱས་ཏེ་ཕན་བྱེད་གནོད་བྱེད་དུ་མ་གྲུབ་པོ། །གསུམ་པ་སེམས་དྲན་པ་ཉེར་བཞག་ལ་གཉིས་ལས་ཡིད་ཀྱི་རང་བཞིན་མ་གྲུབ་པ་ནི། ཡིད་ཀྱི་རྣམ་ཤེས་ནི་དབང་པོ་རྣམས་ལ་མི་གནས་ཏེ། དབང་པོ་མེད་ཀྱང་ཡོད་པའི་ཕྱིར། ཡུལ་གཟུགས་སོགས་ལ་གནས་པ་མིན་ཏེ། ཡུལ་མེད་ཀྱང་ཡོད་པའི་ཕྱིར། དེ་དག་གི་བར་ནའང་གནས་པ་མིན་ཏེ་མ་དམིགས་པའི་ཕྱིར། དེས་ན་རྟེན་མ་གྲུབ་པོ། །ངོ་བོ་ཡང་མ་གྲུབ་སྟེ། ནང་ན་གནས་པའི་སྐྱེ་མཆེད་དབང་པོ་ལྔ་ཡང་སེམས་མིན་ཏེ། གཟུགས་ཅན་མིན་པ་གཟུགས་སུ་འགལ་བའི་ཕྱིར། དེ་བཞིན་དུ་ཕྱིའི་སྐྱེ་མཆེད་རྣམས་ཀྱང་སེམས་མིན་ཞིང་། དེ་ལས་གཞན་དུ་ཡང་ནི་ངོ་བོ་རྙེད་པ་མ་ཡིན་ལ། གང་ཞིག་སྐྱེ་མཆེད་གཉིས་ཀའི་རྟེན་ལུས་ཀྱང་གཟུགས་ཅན་ཡིན་པའི་ཕྱིར་སེམས་མིན་ལ་དེ་ལས་གཞན་དུའང་ཡོད་པ་མིན། ལུས་དང་འདྲེས་པའང་མིན་ཏེ། འགལ་བའི་ཕྱིར། ལོགས་སུའང་འགར་མེད་པ་ཡིན་ཏེ་མ་དམིགས་པའི་ཕྱིར། ད་ལྟར་ཡིད་དེ་ནི་ཅུང་ཟད་ཀྱང་བདེན་པར་ཡོད་པ་མིན་པ་དེའི་ཕྱིར་སེམས་ཅན་རང་བཞིན་གྱིས་མྱ་ངན་ལས་འདས་པ་ཡིན་ནོ། །སྒོ་ལྔའི་རྣམ་ཤེས་མ་གྲུབ་པ་ནི། ཡིད་ཤེས་མ་གྲུབ་ཀྱང་སྒོ་ལྔའི་ཤེས་པ་ཡོད་དོ་ཞེ་ན། འོ་ན་ཤེས་བྱའི་སྔོན་རོལ་དུ་ཤེས་པ་ཡོད་དམ་དུས་མཉམ་དུ་ཡོད་དམ་ཤེས་བྱའི་ཕྱིས་སུ་ཤེས་པ་ཡོད། དེ་ལ་དང་པོ་ལྟར་ན་ཤེས་བྱ་ལས་སྔར་ཤེས་པ་ཡོད་ན་སྐྱེ་བྱེད་སྔོན་དུ་སོང་བ་མེད་པའི་ཕྱིར་ཤེས་པ་དེ་ནི་ཡུལ་ཅི་ལ་དམིགས་ནས་སྐྱེ་སྟེ་སྐྱེ་བྱེད་མེད་པར་ཐལ་ལོ། །གཉིས་པ་ལྟར་ན། ཤེས་པ་དང་ཤེས་བྱ་ལྷན་ཅིག་ལ་རྒྱུ་འབྲས་ཀྱི་འབྲེལ་བ་མེད་པའི་ཕྱིར་ན་དེ་ནི་ཅི་ལ་དམིགས་ནས་སྐྱེ་སྟེ་སྐྱེ་མི་རིགས་སོ། །འོན་ཏེ་གསུམ་པ་ལྟར་ཤེས་བྱའི་ཕྱིས་སུ་ཡོད་ན། དེ་ཚེ་ཤེས་པ་རྒྱུ་གང་ལས་སྐྱེས་སྟེ་ཤེས་པ་དང་ཡུལ་གཉིས་བར་དུ་ཆོད་དམ་མ་ཆོད། དང་པོ་ལྟར་ན་བར་དུ་ཆོད་ཕྱིར་བསྐྱེད་བྱ་མིན་པར་ཐལ། གཉིས་པ་ལྟར་ན་ཕྱོགས་ཀུན་ནས་བར་མ་ཆོད་དམ་ཕྱོགས་གཅིག་གིས་བར་མ་ཆོད། དང་པོ་ལྟར་ན་ཕྱོགས་ཀུན་ནས་བར་མ་ཆོད་པའི་ཕྱིར་དུས་མཉམ་པར་ཐལ་ལ། གཉིས་པ་ལྟར་ན་རྒྱུའང་ཆ་དུ་མ་ལ་གཅིག་ཏུ་བཟུང་ལ། འབྲས་བུའང་ཆ་དུ་མ་ལ་གཅིག་ཏུ་བཟུང་བས་བདེན་པའི་རང་བཞིན་མེད་དོ། །བཞི་པ་ཆོས་དྲན་པ་ཉེར་བཞག་ལ་གཉིས། ཆོས་ཐམས་ཅད་སྐྱེ་མེད་དུ་གྲུབ་པ་དང་། དེ་ལ་རྩོད་པ་སྤང་བའོ། །དང་པོ་ནི་རྒྱུ་ལས་འབྲས་བུ་སྔ་ཕྱི་དུས་མཉམ་གསུམ་དུ་སྐྱེ་བར་མི་རིགས་པ་བཤད་མ་ཐག་པ་དེ་ལྟར་ཡིན་པ་དེའི་ཕྱིར་ཆོས་རྣམས་ཐམས་ཅད་ཀྱི་སྐྱེ་བ་བདེན་པར་རྟོགས་པར་འགྱུར་བ་མ་ཡིན་ནོ། །གཉིས་པ་དེ་ལ་རྩོད་པ་སྤང་བ་ལ་གསུམ། ཀུན་རྫོབ་མེད་པའི་ཧ་ཅང་ཐལ་བ་སྤང་བ་དང་། ངེས་བྱེད་ཀྱི་ཚད་མ་མི་འཐད་པར་ཐལ་བ་སྤང་བ་དང་། ཕྱི་རོལ་མུ་སྟེགས་ཀྱི་རྩོད་པ་སྤང་པའོ། །དང་པོ་ལ་རྒོལ་བ་ནི། གལ་ཏེ་དོན་དམ་པར་རྒྱུའི་སྔོན་དང་དུས་མཉམ་དང་ཕྱིས་སུ་སྐྱེ་བ་གསུམ་ཀ་མི་འཐད་པ་དེ་ལྟར་ཀུན་རྫོབ་ཏུའང་རྒྱུའི་སྔོན་དང་དུས་མཉམ་དང་ཕྱིས་སུ་སྐྱེ་བ་གསུམ་ཀ་མི་འཐད་པས་ཀུན་རྫོབ་དུ་སྐྱེ་བ་མེད་པར་ཐལ་ལ། དེ་འདོད་ན་དེའི་ལུགས་ལ་དོན་དམ་གཅིག་པུ་ལས་མེད་པས་བདེན་པ་གཉིས་ག་ལ་ཡོད་དེ་མེད་དོ། །གལ་ཏེ་བློ་འཁྲུལ་མེད་ཀྱི་ངོ་ན་ཀུན་རྫོབ་མེད་པ་དེ་ལྟ་ན་ཡང་ཀུན་རྫོབ་གཞན་གྱི་བློ་འཁྲུལ་བའི་ངོར་ཡོད་པས་ན་བདེན་གཉིས་འཐད་པས་བདེན་པ་གཉིས་སུ་འཇོག་ན་དེ་ལྟར་ན་སངས་རྒྱས་ལ་སྒྲིབ་པ་མེད་ཀྱང་གཞན་གྱི་བློ་འཁྲུལ་བའི་སྣང་བ་ལ་སྒྲིབ་པ་ཡོད་པར་བཟུང་བས་སངས་རྒྱས་སྒྲིབ་པ་དང་བཅས་པར་ཐལ་བས་སེམས་ཅན་མྱ་ངན་ལས་ག་ལ་འདའ་སྟེ་འདའ་བར་མི་འགྱུར་རོ་ཞེ་ན། ལན་ནི། སངས་རྒྱས་ཀྱི་རྒྱུད་ལ་སྒྲིབ་པ་མེད་ཀྱང་སྒྲིབ་པ་ཅན་དུ་བརྟགས་པ་འདི་ནི་གཞན་འཁྲུལ་བའི་སེམས་ཀྱི་རྣམ་རྟོག་གི་ངོར་ཡོད་སྟེ། དེ་ནི་མྱང་འདས་རང་གི་ཀུན་རྫོབ་སྟེ་སྒྲིབ་པ་མིན་པས་མྱ་ངན་ལས་མི་འདའ་བའི་སྐྱོན་མེད་དོ། །འོ་ན་གཞན་གྱི་འཁྲུལ་ངོར་ཡོད་པས་ཀྱང་གཞན་བློ་ལ་ལྟོས་པའི་ཀུན་རྫོབ་དུ་མི་འཐད་ལ། རིགས་པའི་ངོ་བོར་ཀུན་རྫོབ་བཀག་པས་ན་བདེན་གཉིས་མེད་པའི་སྐྱོན་ཡོད་དོ་ཞེ་ན། རིགས་ངོར་དོན་དམ་དུ་སྐྱེ་བ་མེད་པས་ཀུན་རྫོབ་ཏུ་ཡང་སྐྱེ་བ་མེད་པས་ཀུན་རྫོབ་མེད་པར་ཐལ་བའི་ཉེས་པ་མེད་དེ། ཀུན་རྫོབ་དུ་རྒྱུའི་སྔོན་དང་དུས་མཉམ་པར་སྐྱེ་བ་ཁས་མི་ལེན་ཡང་། མ་བརྟགས་སྣང་ཙམ་དུ་རྒྱུའི་ཕྱིས་སྐྱེ་བ་འདི་ཙམ་ཞིག་ཁས་ལེན་པ་དེས་ན་རྒྱུ་དེ་སྔོན་དུ་སོང་བར་ངེས་ན་འབྲས་བུ་དེ་ཡོད་ལ། རྒྱུ་དེ་སྔོན་དུ་སོང་བ་མིན་ན་འབྲས་བུ་ཀུན་རྫོབ་འཁྲུལ་པ་དེ་མེད་པ་ཉིད་པས་རྒྱུ་འབྲས་རྗེས་སུ་འགྲོ་ལྡོག་གྲུབ་པས་ཀུན་རྫོབ་ཏུ་བརྟེན་ནས་སྐྱེ་བ་མི་ཁེགས་པས་བདེན་པ་གཉིས་མེད་པར་མི་འགྱུར་རོ། །གཉིས་པ་ངེས་བྱེད་ཀྱི་ཚད་མ་མི་འཐད་པར་ཐལ་བ་སྤང་བ་ནི། གལ་ཏེ་ཁྱོད་དོན་དམ་དུ་ཅིར་ཡང་མ་གྲུབ་པར་འདོད་ན་ངེས་བྱེད་ཀྱི་ཚད་མ་ཉིད་ཀྱང་མ་གྲུབ་པས་གང་གིས་གཏན་ལ་འབེབས་ཞེས་ན། དོན་དམ་པར་ཚད་མ་མ་གྲུབ་ཀྱང་ཀུན་རྫོབ་ཏུ་ཡོད་པས་སྐྱོན་མེད་དོ། །འདི་ལྟར་རྟོག་བྱེད་ཀྱི་བློ་ཚད་མ་དང་། བརྟགས་པར་བྱ་བའམ་གཞལ་བྱ་དག་ཐ་སྙད་དུ་ཡོད་པ་མ་བཀག་པས་དེ་གཉིས་པོ་ཕན་ཚུན་བརྟེན་ནས་རྣམ་པར་འཇོག་པ་ཡིན་ལ། དེའང་བདེན་དངོས་མ་ཡིན་པར་ཇི་ལྟར་ཐ་སྙད་ལ་གྲགས་པ་ཙམ་ལ་བརྟེན་ནས་ཚད་མས་ཡུལ་རྣམ་པར་དཔྱད་པ་ཐམས་ཅད་ཡོད་པར་བརྗོད་དོ། །གལ་ཏེ་གང་གི་ཚེ་ཆོས་ཐམས་ཅད་རང་བཞིན་མེད་པར་རྣམ་པར་དཔྱད་པར་བྱེད་པ་ཡི་རྣམ་དཔྱོད་ཚད་མ་དེ་ཉིད་ཀྱིས་ནི་དཔྱོད་པར་བྱེད་དགོས་ན་དེའི་ཚེ་རྣམ་དཔྱོད་ཀྱི་བློ་དེ་ཡང་ནི་རྣམ་པར་དཔྱོད་བྱེད་གཞན་གྱིས་དཔྱོད་དགོས་པའི་ཕྱིར་ན་ཐུག་པ་མེད་པར་འགྱུར་རོ་ཞེ་ན། ཐུག་མེད་དུ་ཐལ་བའི་སྐྱོན་མེད་དེ། སྤྱིར་དཔྱད་བྱ་ཆོས་ཐམས་ཅད་རྣམ་པར་དཔྱད་པར་བྱས་པས་རང་བཞིན་མེད་པར་ངེས་པ་ན་བྱེ་བྲག་རྣམ་དཔྱོད་ཀྱི་བློ་ཚད་མ་དེ་ལ་ནི་རང་བཞིན་ཡོད་པར་འཛིན་པའི་རྟེན་ཡོད་པ་མིན་ལ། རྟེན་མེད་པའི་ཕྱིར་ན་དཔྱོད་བྱེད་རང་བཞིན་མེད་པར་ཤུགས་ལ་ངེས་པས་དེར་བདེན་འཛིན་མི་སྐྱེ་བའི་ཕྱིར་སྟེ། དེས་ན་ཡུལ་དང་ཡུལ་ཅན་གཉིས་ཀ་རང་བཞིན་མེད་ཅིང་ཞི་བ་དེ་ཡང་མྱ་ངན་ལས་འདས་པར་བརྗོད་དོ། །གསུམ་པ་མུ་སྟེགས་བྱེད་ཀྱི་རྩོད་སྤོང་ལ་གསུམ། དངོས་པོར་འཛིན་པ་ལ་སྒྲུབ་བྱེད་ཀྱི་ཚད་མ་མེད་པ་དང་། གནོད་བྱེད་ཡོད་པ་དང་། ཆོས་ཐམས་ཅད་སྐྱེ་མེད་དུ་བསྟན་པ་ལ་རྩོད་པ་སྤང་པའོ། །དང་པོ་ལ་མདོར་བསྟན་པ་ནི། དངོས་པོར་སྨྲ་བ་གང་གི་ལྟར་ན་ཤེས་བྱ་དང་ཤེས་པ་འདི་གཉིས་བདེན་པར་གནས་པར་འདོད་པ་ཡིན་ན། བདེན་པར་གནས་པ་ལ་སྒྲུབ་བྱེད་མེད་པས་བདེན་པར་ངེས་པའི་ཐ་སྙད་བྱེད་པ་དེ་ཉིད་ཤིན་ཏུ་དཀའ་བར་གནས་སོ། །རྒྱས་བཤད་ལ་གཉིས་ལས་ཕན་ཚུན་བརྟེན་པ་དཔེ་བཅས་ནི། གལ་ཏེ་འཇལ་བྱེད་ཀྱི་ཤེས་པའི་དབང་སྟེ་སྟོབས་ལས་གཞལ་བའི་དོན་བདེན་པར་གྲུབ་ན། འོ་ན་འཇལ་བྱེད་ཤེས་པ་བདེན་པར་ཡོད་པ་ཉིད་ལ་རྟེན་ཏེ་སྒྲུབ་བྱེད་ཅི་ཞིག་ཡོད་དེ་རང་རིག་པ་ནི་བཀག་ཟིན་ལ། དོན་རིག་པས་ཡུལ་དུ་བྱེད་པ་འགལ་བའི་ཕྱིར། འོན་ཏེ་ཤེས་བྱའི་དབང་ལས་ཤེས་པ་ཡོད་པ་གྲུབ་པོ་ཞེ་ན། ཤེས་བྱ་ཡོད་པ་ལ་རྟེན་ཅི་ཞིག་ཡོད་དེ། དེ་སྟེ་ཕན་ཚུན་བརྟེན་པའི་དབང་གིས་ཡོད་པས་གཉིས་ཀ་ཡང་ནི་མེད་པར་འགྱུར་རོ། །གལ་ཏེ་བུ་མེད་ན་ཕ་ཡོད་པ་མིན་ལ་ཕ་མེད་ན་བུ་ཉིད་གང་ལས་བྱུང་བ་ཡིན། དེ་ལྟར་བུ་མེད་པར་ནི་ཕ་མེད་ཕ་མེད་པར་བུ་མེད་པས་དོན་ལ་གཉིས་ཀ་མེད་པ་དེ་བཞིན་དུ་ཚད་མ་དང་གཞལ་བྱ་དེ་གཉིས་ཀ་མེད་པ་ཉིད་དོ། །སྒྲུབ་བྱེད་དགག་པ་ནི། གལ་ཏེ་མྱུ་གུ་ས་བོན་ལས་སྐྱེ་ཞིང་། ས་བོན་ཡོད་པ་མྱུ་གུ་ཡོད་པའི་རྟགས་དེ་ཉིད་ཀྱིས་རྟོགས་པ་བཞིན་དུ་ཤེས་བྱ་ལས་སྐྱེས་པའི་ཤེས་པ་ཡིས་ཤེས་བྱ་དེ་ཡོད་པ་ནི་ཅིས་མི་རྟོགས་ཞེ་ན། དེ་ནི་དཔེ་དོན་མི་མཚུངས་ཏེ། མྱུ་གུ་རྟགས་སུ་བཀོད་ནས་ས་བོན་བསྒྲུབ་པ་ན་ས་བོན་ཡོད་པ་ལ་མ་ལྟོས་པར་མྱུ་གུ་དེ་ལས་གཞན་མིག་གི་ཤེས་པ་ཡིས་མཐོང་ནས་ས་བོན་ཡོད་ཅེས་རྟོགས་པར་འགྱུར་བ་ཡིན་ན། གང་གི་ཕྱིར་ཤེས་བྱ་དེ་རྟོགས་པར་བྱེད་པའི་ཤེས་པ་ཡོད་པ་ཉིད་གང་ལས་རྟོགས་ཏེ། རང་རིག་པས་གྲུབ་པ་སྔར་བཀག་ཟིན་ལ། ཤེས་བྱ་གྲུབ་པའི་དབང་གིས་གྲུབ་པ་ནི་འདིར་ཕན་ཚུན་བརྟེན་པས་བཀག་ཟིན་པའི་ཕྱིར་རོ། །གཉིས་པ་གནོད་བྱེད་ཡོད་པར་བསྟན་པ་ལ་གསུམ། རྒྱུ་མེད་ལས་སྐྱེ་བ་དགག་པ་དང་། གཞན་ལས་སྐྱེ་བ་དགག་པ་དང་། རང་ལས་སྐྱེ་བ་དགག་པ་པའོ། །དང་པོ་ནི། ངོ་བོ་ཉིད་རྒྱུ་སྨྲ་བ་དག་གིས། སྲན་ཟླུམ་ཚེར་མ་གཟེངས་རིང་རྣོ་བ་དང་། །ཉི་ཤར་ཆུ་བོ་ཐུར་དུ་འབབ་པ་དང་། །རྨ་བྱའི་མདོངས་བཀྲ་ལ་སོགས་ཇི་སྙེད་པ། །སུས་ཀྱང་མ་བྱས་ངོ་བོ་ཉིད་ལས་བྱུང་། །ཞེས་འདོད་དོ། །དེ་མི་འཐད་དེ། རེ་ཞིག་འཇིག་རྟེན་གྱི་མངོན་སུམ་གྱིས་ཀྱང་འབྲས་བུ་དེ་རང་གི་རྒྱུ་རྣམས་ཐམས་ཅད་ཚོགས་པ་ལས་སྐྱེ་བར་མཐོང་བ་ཡིན་པའི་ཕྱིར། གལ་ཏེ་པདྨའི་སྡོང་བུ་སོགས་སྣ་ཚོགས་པ་རྒྱུ་གང་གིས་བྱས་ཏེ་རྒྱུ་མེད་དོ་ཞེ་ན། པདྨའི་སྡོང་པོ་ལ་སོགས་པ་འབྲས་བུ་སྣ་ཚོགས་བའི་དབྱེ་བ་དེ་ནི་རྒྱུ་ཐ་དད་པ་ཡི་དབྱེ་བས་བསྐྱེད་པ་ཡིན་ནོ། །འོ་ན་རྒྱུ་ཡི་དབྱེ་བ་དེ་གང་གིས་བྱས་ཞེ་ན། སྔར་གྱི་རྒྱུའི་དབྱེ་བ་ཉིད་ལས་སོ། །ཅིའི་ཕྱིར་རྒྱུ་ཐ་དད་པ་ཡིས་འབྲས་བུ་ཐ་དད་པ་སྐྱེད་ནུས་ཞེ་ན། སྔར་གྱི་རྒྱུ་ཡི་མཐུ་ཉིད་ལས་ཏེ་ཆོས་ཉིད་ཡིན་པའི་ཕྱིར། གཉིས་པ་གཞན་སྐྱེ་དགག་པ་ལ་གཉིས། དབང་ཕྱུག་རྒྱུ་མ་ཡིན་པ་དང་། རྡུལ་རྟག་པ་རྒྱུ་མ་ཡིན་པའོ། །དང་པོ་ལ་གཉིས་ལས་དབང་ཕྱུག་ཉིད་མ་གྲུབ་པ་ནི། རིགས་པ་ཅན་ཁ་ཅིག་དབང་ཕྱུག་ཆོས་ལྔ་ལྡན་གྱིས་དངོས་པོ་ཐམས་ཅད་བསྐྱེད་པས་འགྲོ་བ་མ་ལུས་པའི་རྒྱུ་ཡིན་པར་འདོད་ལ། དེ་ལྟ་ན་རེ་ཞིག་དབང་ཕྱུག་དེ་གང་ཡིན་སྨོས་ཞེས་དྲིའོ། །འབྱུང་བ་རྣམས་ཡིན་ནོ་ཞེ་ན། དེ་ལ་དེར་བརྗོད་པ་ཙམ་རུང་བ་དེ་ལྟ་མོད། དོན་དབང་ཕྱུག་མིན་ཡང་མིང་ཙམ་ལ་ཡང་རྩོད་པས་ཅི་ཞིག་ངལ་བར་བྱེད། འོན་ཀྱང་ས་ཆུ་ལ་སོགས་པ་དེ་དག་དུ་མ་དང་མི་རྟག་པ་དང་བློའི་གཡོ་བ་སྔོན་དུ་གཏོང་བ་མེད་པ་དང་ལྷ་མིན་ཞིང་། འགོམ་པར་བྱ་བ་ཉིད་དང་། མི་གཙང་བའི་ཕྱིར་དང་། དབང་ཕྱུག་ནི་གཅིག་པུ་རྟག་པ་ལྷ་སེམས་པ་ཡོད་པ་མཆོད་བྱ་གཙང་བའི་རང་བཞིན་དུ་འདོད་པའི་ཕྱིར་འབྱུང་བ་དེ་རྣམས་ནི་དབང་ཕྱུག་ཉིད་མ་ཡིན་ནོ། །དབང་ཕྱུག་ནི་ནམ་མཁའ་མིན་ཏེ་བློའི་གཡོ་བ་མེད་པའི་ཕྱིར། བདག་ཀྱང་དབང་ཕྱུག་དེ་མིན་ཏེ། བདག་སྔར་ནས་བཀག་ཟིན་པའི་ཕྱིར། དེ་ལས་གཞན་བསམ་པར་ནུས་པ་མིན་པ་ཡི་བྱེད་པ་པོ་དབང་ཕྱུག་ཞིག་འདོད་ན་དེ་ཡང་མི་འཐད་དེ། བསམ་པར་བྱ་བ་མིན་པ་ཞིག་བྱེད་པོར་བརྗོད་པས་ཅི་ཞིག་བྱ་སྟེ་སུས་ཀྱང་མི་རྟོགས་པའི་ཕྱིར། འབྲས་བུ་མི་སྲིད་པ་ནི། དབང་ཕྱུག་དེས་བསྐྱེད་པར་འདོད་པའི་འབྲས་བུའང་གང་ཞིག་ཡིན་ཞེས་དྲི། བདག་དང་འབྱུང་བཞི་རྟག་པ་སོགས་ཡིན་ནོ་ཞེ་ན། བདག་དེ་དང་ས་ལ་སོགས་པ་དང་དབང་ཕྱུག་རང་གི་ངོ་བོའང་རྟག་པ་མིན་ནམ་ཏེ། བསྐྱེད་བྱ་བསྐྱེད་བྱེད་གཉིས་ཀ་རྟག་པའི་ཕྱིར་འབྲས་བུ་ཐམས་ཅད་ཅིག་ཆར་བསྐྱེད་པའམ། གཏན་མི་སྐྱེ་བ་གང་རུང་དུ་ཐལ་ལོ། །ཡང་ཤེས་པ་དང་ཚོར་བ་སོགས་མི་རྟག་པ་རྣམས་ནི་དབང་ཕྱུག་གིས་བསྐྱེད་པ་མིན་ཏེ། ཤེས་པ་ཤེས་བྱ་ལས་སྐྱེ་བ་མངོན་སུམ་དང་ཐོག་མེད་ནས་བདེ་སྡུག་ནི་ལས་དགེ་སྡིག་ལས་སྐྱེ་བ་ཡིན་པར་ལུང་ཚད་མ་ལས་གྲུབ་པའི་ཕྱིར། དེ་བས་ན་དེ་ཡི་འབྲས་བུ་གང་ཞིག་སྐྱེད་པ་སྨོས་ཤིག བསྐྱེད་བྱེད་མི་འཐད་པ་ནི། རྒྱུ་དབང་ཕྱུག་ནུས་པ་ཐོག་མེད་རྟག་ན་ནུས་པ་དེ་ལ་ཐོག་མ་ཡོད་པ་མིན་པའི་ཕྱིར་ན་དེའི་འབྲས་བུའི་ཐོག་མ་ག་ལ་ཡོད་དེ་རྟག་ཏུ་ཡོད་པར་ཐལ་ལོ། །རྟགས་གྲུབ་སྟེ་རྟག་པ་རྒྱུར་སྨྲ་ན་ནུས་པ་ཕྱིས་འཕེལ་བར་མི་རུང་བས་དང་པོ་ནས་ནུས་པ་ཐོག་མེད་དུ་ཁས་ལེན་པའི་ཕྱིར། དེའི་ཁྱབ་པ་ནི། རྒྱུ་རྟག་པ་དེས་རྟག་ཏུ་ཅིའི་ཕྱིར་བྱེད་པ་མིན་ཏེ། དེ་ནི་རྐྱེན་གཞན་ལ་ལྟོས་པ་མིན་པའི་ཕྱིར། དེས་ན་རྟག་པ་ལ་རེས་འགའ་བ་མི་རུང་པས་ན་ཅིག་ཆར་བསྐྱེད་པའི་ཁྱབ་པ་གྲུབ་བོ། ལྟོས་མེད་ཀྱི་རྟགས་དེ་ཡང་གྲུབ་སྟེ། དབང་ཕྱུག་དེས་བྱས་པ་མིན་བའི་ཆོས་གཞན་ཡོད་པ་མིན་པའི་ཕྱིར་ན་དེས་འབྲས་བུ་བསྐྱེད་པ་འདི་གང་ལ་ལྟོས་པར་འགྱུར་ཏེ་ལྟོས་མེད་དུ་གྲུབ་པའི་ཕྱིར། གལ་ཏེ་རྐྱེན་ཚོགས་པ་ལ་ལྟོས་ན་ཚོགས་པ་ཉིད་རྒྱུ་ཡིན་པར་འགྱུར་གྱི་དབང་ཕྱུག་རྒྱུ་མིན་ཏེ། རྒྱུ་རྐྱེན་ཚོགས་ན་དབང་ཕྱུག་ལ་འབྲས་བུ་མི་སྐྱེ་བའི་དབང་མེད་ཅིང་། ཚོགས་པ་དེ་མེད་པར་ནི་འབྲས་བུ་སྐྱེ་བའི་དབང་མེད་པའི་ཕྱིར། གལ་ཏེ་དབང་ཕྱུག་མི་འདོད་བཞིན་འབྲས་བུ་བྱེད་ན་གཞན་གྱི་དབང་དུ་ཐལ་ལོ། །འདོད་བཞིན་ནའང་འདོད་པ་ལ་རག་ལས་པར་འགྱུར་བས་འབྲས་བུ་བྱེད་ནའང་དབང་ཕྱུག་རང་དབང་ཅན་ག་ལ་ཡིན་ཏེ་མིན་ནོ། །གཉིས་པ་རྟག་པའི་རྡུལ་རྒྱུ་མ་ཡིན་པ་ནི། བྱེ་བྲག་པ་གང་དག་རྡུལ་ཕྲན་གྱི་རྫས་རྟག་པ་རྒྱུར་སྨྲ་བ་དེ་དག་ཀྱང་ནི་སྔར་ལུས་དྲན་པ་ཉེར་བཞག་གི་སྐབས་སུ་ཆ་ཤེས་གཞིག་པས་བཟློག་ཟིན་ཏོ། །གསུམ་པ་རང་ལས་སྐྱེ་བ་དགག་པ་ལ་གཉིས། དགག་པའི་ཡུལ་བསྟན་པ་དང་། དེ་དགག་པའོ། །དང་པོ་ནི། གཙོ་བོའི་རང་བཞིན་རྟག་པ་བེམ་པོ་གཅིག་པུ་སུས་ཀྱང་མི་མཐོང་བ་བྱེད་པ་པོ་ཡིན་པ་སྟེ་ཆོས་ལྔ་ལྡན་ཞིག་ཡིན་ལ་དེ་ནི་འགྲོ་བ་སྟེ་གསལ་བ་གནས་སྐབས་ཐམས་ཅད་ཀྱི་རྒྱུ་ཡིན་ཅིང་། དེ་ལ་རང་བཞིན་མཐོང་ཡུལ་མིན་ཅིང་གནས་སྐབས་མཐོང་ཡུལ་ཡིན་པས་སྔར་མ་གསལ་བ་ལས་གསལ་བ་སྐྱེ་ཞེས་བརྗོད། རང་བཞིན་རྒྱུ་དང་གནས་སྐབས་འབྲས་བུ་སྟེ་དེ་གཉིས་དེ་ཁོ་ནར་གཅིག་པས་གཉིས་ཀ་ལ་རང་བཞིན་ཞེས་བརྗོད། ཀུན་རྫོབ་ཏུ་གསལ་བས་སྐྱེ་བ་ཞེས་ཀྱང་བྱ་བར་ནི་གྲངས་ཅན་པ་དག་འདོད་དེ། སྙིང་སྟོབས་ཏེ་བདེ་བ་དང་རྡུལ་དེ་སྡུག་བསྔལ་དང་བཏང་སྙོམས་མུན་པ་ཞེས་བྱ་བའི་ཡོན་ཏན་གསུམ་ཆ་མཉམ་པར་གནས་པ་ནི་བེམ་པོ་རྟག་པ་འགྲོ་བ་ཐམས་ཅད་ལ་གཅིག་གིས་ཁྱབ་པ་ཀུན་གྱི་རྒྱུ་གཙོ་བོ་ཞེས་བྱ་བར་རབ་ཏུ་བརྗོད་དེ། དེའི་ཁུག་མ་ན་ཤེས་རིག་གི་ངོ་བོ་སྐྱེས་བུ་རྟག་པ་གཅིག་སེམས་ཅན་རེ་རེ་ལ་རེ་རེ་ཡོད་པ་ནི་ཡུལ་ལ་ལོངས་སྤྱོད་པ་པོ་ཡིན་གྱི་གང་གི་ཡང་རྒྱུ་འབྲས་མིན་ནོ། །དེ་གཉིས་ཀ་དོན་དམ་ཡིན་པས་མཐོང་ཡུལ་མ་ཡིན་པས་བལྟ་དཀའ་འོ། །ཡོན་ཏན་གསུམ་ཆ་མི་མཉམ་ན་འགྲོ་བ་སྟེ་གསལ་བའམ་རྣམ་འགྱུར་འབྱུང་བ་ཡིན་པར་བརྗོད་དེ། དེའི་ཐོག་མར་ཆེན་པོའམ་བློ། དེ་ལས་ང་རྒྱལ་གསུམ་ཏེ། སྙིང་སྟོབས་ཅན་དང་། རྣམ་པར་འགྱུར་བ་དང་། མུན་པ་ཅན་ནོ། །ང་རྒྱལ་དང་པོ་ལས་མིག་རྣ་བ་སྣ་ལྕེ་ལུས་ཏེ་བློ་དབང་ལྔ་དང་། ངག་ལག་པ་རྐང་པ་མཚན་མ་རྐུབ་སྟེ་ལས་དབང་ལྔ་དང་། ཡིད་གཉིས་ཀའི་དབང་པོ་རྣམས་འབྱུང་། གཉིས་པ་ལས་སྒྲ་དྲི་རོ་རེག་གཟུགས་ཀྱི་དེ་ཙམ་ལྔ་དང་། དེ་ལས་ནམ་མཁའ་ས་ཆུ་རླུང་མེ་ལྔ་འབྱུང་ངོ་། །གསུམ་པ་ནི་དང་པོ་གཉིས་ཀར་འཇུག་གོ །དེ་ཙམ་ལྔ་ལ་ཡིད་དུ་འོང་མི་འོང་བར་མ་གསུམ་དུ་གནས་པས་དེ་སོགས་ཀྱང་བེམས་པོ་ཡིན་པས་དེས་བློའི་མེ་ལོང་ལ་རྣམ་པ་བཞག་པ་ན་ནང་གི་ཤེས་རིག་དང་རྣམ་པ་འདྲེས་པ་ལས་ལོངས་སྤྱོད་པ་ཡིན་ནོ་ཞེས་ཟེར་རོ། །དེ་དགག་པ་ལ་བཞི་ལས་གནོད་པ་སྤྱིར་བརྗོད་པ་ནི། གཙོ་བོ་གཅིག་ཉིད་ལ་རང་བཞིན་གསུམ་ཉིད་དུ་བདེན་པ་ནི་རིག་པ་མིན་པ་དེས་ན་གཙོ་བོ་དེ་ཡོད་པ་མིན་ནོ། །དེ་བཞིན་དུ་ཡོན་ཏན་ཡང་གསུམ་དུ་བདེན་པར་ཡོད་པ་མིན་ཏེ། གསུམ་པོ་དེ་ཡང་སོ་སོར་རྣམ་པ་གསུམ་གསུམ་དུ་ཡོད་པའི་ཕྱིར། རྒྱུ་ཡོན་ཏན་མེད་པའི་ཕྱིར་ན་འབྲས་བུ་སྒྲ་སོགས་ཀྱང་ཡོད་ཉིད་ཤིན་ཏུ་རྒྱང་རིང་བར་འགྱུར་རོ། །བདེ་སོགས་ཕྱི་དོན་ཡིན་པ་དགག་པ་ནི། སེམས་མེད་པའི་གོས་ལ་སོགས་པའི་དེ་ཙམ་ལྔ་པོ་བེམས་པོ་ཡིན་པས་དེ་ལས་བདེ་སོགས་རིག་པ་ཡོད་པ་སྲིད་པའང་མིན་ཏེ། ཕན་ཚུན་འགལ་བ་མངོན་སུམ་གྱིས་གྲུབ་པའི་ཕྱིར། གྲངས་ཅན་པའི་འདོད་པ་དོར་ཏེ་དེ་ཙམ་གྱི་དངོས་པོ་རྣམས་བདེ་སོགས་དེ་ཡི་རྒྱུའི་རང་བཞིན་ཡིན་ནོ་ཞེ་ན། སྔར་དངོས་པོ་རྣམས་ཤེས་བྱ་ལས་སྔར་ཤེས་ཡོད་ན། སོགས་ཀྱི་སྐབས་སུ་དུས་གསུམ་དུ་མི་འཐད་པར་དཔྱད་ཟིན་པ་མ་ཡིན་ནམ་སྟེ་ཡིན་ནོ། །གལ་ཏེ་བཀག་པ་དེ་དོན་དམ་ལ་ཡིན་གྱི་ཀུན་རྫོབ་ཏུ་རྒྱུ་འབྲས་ཡིན་པ་མ་བཀག་གོ་ཞེ་ན། འོ་ན་རང་ཚིག་དང་འགལ་ཏེ་ཁྱོད་ཀྱི་རྒྱུ་ཡང་བདེ་སོགས་གསུམ་གྱི་རང་བཞིན་གཙོ་བོ་ཉིད་ལས་དེ་ཙམ་ལྔ་འབྱུང་བར་འདོད་ཀྱི་དེ་ཙམ་ལས་བདེ་སོགས་འབྱུང་བར་མི་འདོད་པའི་ཕྱིར། གལ་ཏེ་དེ་ཙམ་ལྔ་བདེ་སོགས་ཀྱི་རྒྱུར་མི་འདོད་ཀྱི་བདེ་སོགས་ཀྱི་རང་བཞིན་གཙོ་བོ་དེ་ཙམ་ལྔའི་རྒྱུར་འདོད་དོ་ཞེ་ན། དེ་ནི་མངོན་སུམ་དང་འགལ་ཏེ། བདེ་སོགས་དེ་ལས་སྣམ་སོགས་དེ་ཙམ་ལྔ་འབྱུང་བའང་མེད་པ་དང་། སྣམ་སོགས་ལས་ནི་བདེ་སོགས་འབྱུང་བ་ཡིན་པ་མངོན་སུམ་དུ་གྲུབ་པའི་ཕྱིར། སྣམ་སོགས་བདེ་སོགས་ཀྱི་རྒྱུར་འདོད་ནའང་མི་འཐད་དེ། སྣམ་སོགས་དེ་དག་དོན་དམ་དུ་གྲུབ་པ་མེད་པའི་ཕྱིར་ན་བདེ་སོགས་ཀྱང་དོན་དམ་པར་མེད་པར་གྲུབ་པོ། གཙོ་བོའི་རང་བཞིན་རྟག་པར་མི་འཐད་པ་ནི། བདེ་སོགས་རྟག་པ་ཉིད་དུ་གནས་པ་ཡང་མེད་དེ། སྣང་དུ་རུང་བ་ལ་དུས་ནམ་ཡང་རྟག་པར་གནས་པར་དམིགས་པ་ཡོད་པ་མ་ཡིན་པའི་ཕྱིར། གལ་ཏེ་རང་བཞིན་སྣང་དུ་མི་རུང་བས་དམིགས་པ་མེད་པས་རྟག་ཏུ་གནས་པ་མི་ཁེགས་སོ་ཞེ་ན། འོ་ན་བདེ་བ་དེ་གསལ་བའི་དུས་སུ་སྣང་དུ་རུང་བར་མངོན་སུམ་དུ་གྲུབ་ན། མི་གསལ་བ་ན་དེའི་རང་བཞིན་དོར་རམ་མ་དོར། དོར་ན་མི་རྟག་པར་ཁྱེད་ཉིད་ཀྱིས་ཁས་བླངས་ལ། མ་དོར་ན་བདེ་སོགས་གསལ་པའི་རང་བཞིན་ཡོད་པ་ཉིད་ཀྱི་ཕྱིར་ན་མྱོང་བ་ཅིའི་ཕྱིར་འཛིན་པ་མ་ཡིན་ཏེ་འཛིན་པར་ཐལ་ལོ། །གལ་ཏེ་བདེ་བ་དེ་ཉིད་མ་ཚོར་བ་ནི་སྔར་རགས་པ་ཕྱིས་ཕྲ་མོར་གྱུར་བ་ཡིན་ནོ་ཞེ་ན། ཕྲ་རགས་རང་བཞིན་གཅིག་གམ་ཐ་དད། གཅིག་ན་བདེ་བ་དེ་རགས་པ་དང་ཕྲ་བ་འགལ་བར་གནས་པའི་ཕྱིར་རང་བཞིན་གཅིག་པའང་ཇི་ལྟར་ཡིན་ཏེ་མིན་ནོ། །ཕྲ་རགས་གནས་སྐབས་ཡིན་པས་རང་བཞིན་ཐ་དད་མིན་ན། རགས་པ་དོར་ནས་ཕྲ་མོར་སྐྱེ་བར་འགྱུར་བའི་ཕྱིར་ཕྲ་རགས་དེ་དག་མི་རྟག་པ་ཉིད་དུ་འགྱུར་རོ། །གལ་ཏེ་གནས་སྐབས་མི་རྟག་ལ་རང་བཞིན་རྟག་གོ་ཞེ་ན། གནས་སྐབས་མི་རྟག་པ་དེ་བཞིན་དུ་དངོས་པོ་ཐམས་ཅད་ནི་མི་རྟག་པ་ཉིད་དུ་ཅིས་མི་འདོད་དེ། གནས་སྐབས་རགས་པ་དང་ཕྲ་བ་རང་བཞིན་གྱི་བདེ་བ་ལས་གཞན་མིན་པར་བདག་གཅིག་པའི་ཕྱིར་ན་བདེ་བ་གསལ་བར་སྟེ་ངེས་པར་མི་རྟག་པ་ཉིད་དོ། །ཡོད་པ་སྐྱེ་བར་འགལ་བ་ནི། གལ་ཏེ་སྔར་མེད་པ་འགའ་ཡང་ནི་ཕྱིས་སྐྱེ་བ་མིན་ཏེ། མེད་པའི་ཕྱིར། སྔར་མེད་ཀྱང་སྐྱེ་ན་རི་བོང་གི་རྭ་ཡང་ཅི་སྟེ་མི་སྐྱེ། དེས་ན་སྔར་མི་གསལ་པའི་དུས་ན་གཙོ་བོའི་ཁུག་མ་ན་ཡོད་པ་ཕྱིས་གསལ་བ་ཙམ་མོ་ཞེས་འདོད་ན། སྔར་མེད་རྟགས་སུ་བཀོད་ནས་ཕྱིས་ཀྱང་མི་སྐྱེ་བར་བསྒྲུབ་ན་བདེ་སོགས་གསལ་བ་སྔར་མེད་པར་ཕྱིས་གསལ་པར་སྐྱེ་བ་ནི་ཁྱོད་མི་འདོད་ཀྱང་མངོན་སུམ་དུ་གནས་པ་ཉིད་ཀྱི་ཕྱིར་མ་ངེས་སོ། །གལ་ཏེ་རྒྱུ་ལ་འབྲས་བུ་གནས་ན་རྒྱུ་ཟན་ཟ་བར་འདོད་ན་འབྲས་བུ་མི་གཙང་བ་ཟ་བར་འགྱུར་བ་དང་། འབྲས་བུ་རས་གྱོན་པར་འདོད་ན་དེ་ཉིད་ཀྱི་རིན་གྱིས་རྒྱུ་རས་བལ་གྱིས་ས་བོན་ཉོས་ལ་བགོ་བར་གྱིས་ཤིག་གལ་ཏེ་རས་བལ་གྱི་ས་བོན་ལ་རས་ཡོད་ཀྱང་འཇིག་རྟེན་པ་རྨོངས་པས་མ་མཐོང་བས་ལོངས་སྤྱོད་མི་ནུས་སོ་ཞེ་ན། འཇིག་རྟེན་རྨོངས་པས་ལོངས་སྤྱོད་མ་ནུས་སུ་ཆུག་ཀྱང་དེ་ཉིད་ཤེས་པ་སེར་སྐྱ་སོགས་ཀྱིས་རྣམ་བཞག་ས་བོན་མི་གྱོན་པར་རས་གྱོན་པ་དེ་ཉིད་ཡིན་ནོ། །འཇིག་རྟེན་རྨོངས་པའང་མི་འཐད་དེ། འབྲས་བུ་དེ་ཙམ་ཉེར་ལྔ་ཤེས་པའི་སྟོན་པ་ཐམས་ཅད་མཁྱེན་པ་དེ་རྒྱུ་འཇིག་རྟེན་རྨོངས་པ་རྣམས་ལ་ཡང་ནི་ཡོད་པ་ཡིན་ན་རས་ཀྱི་ས་བོན་ལ་རས་ཡོད་པ་ཅི་སྟེ་མཐོང་བ་མ་ཡིན་ཏེ། མཐོང་བར་འགྱུར་རོ། །གལ་ཏེ་འཇིག་རྟེན་པའི་མཐོང་བ་ཚད་མ་ཉིད་མིན་ན་འབྲས་བུ་ཉམས་སུ་མྱོང་བའི་བློ་གསལ་བ་མ་ཡིན་པ་ལ་གསལ་བར་མཐོང་བའང་བདེན་པ་མ་ཡིན་པར་འགྱུར་རོ། །གསུམ་པ་ཆོས་ཐམས་ཅད་སྐྱེ་བ་མེད་པར་བསྟན་པ་ལ་རྩོད་པ་སྤོང་བ་ལ་རྩོད་པ་འགོད་པ་ནི། གལ་ཏེ་ཁྱེད་དབུ་མ་པས་བློ་ནི་ཀུན་རྫོབ་ཡིན་པར་བརྗོད་ཅེས་བློ་འཁྲུལ་བར་ཁས་ལེན་ན་སྤྲོས་པ་གཅོད་པའི་བློ་ཚད་མ་དེ་ཡང་ཚད་མ་མིན་པར་འཁྲུལ་བར་འགྱུར་བས་ན་དེས་གཞལ་བའི་སྟོང་ཉིད་ཀྱང་བརྫུན་པར་མི་འགྱུར་རམ་ཏེ་འགྱུར་བར་ཐལ་ལ། དེ་འདོད་ན་དེ་ཁོ་ན་ཉིད་དུ་ན་ཆོས་ཐམས་ཅད་སྟོང་པ་ཉིད་དུ་བསྒོམ་པ་ནི་བརྫུན་པ་ཡིན་པ་དེའི་ཕྱིར་མི་འཐད་པར་ཐལ་བར་འགྱུར་རོ་ཞེས་པའོ། །ལན་ལ་གཉིས་ལས་ཡོངས་གཅོད་ལ་ཚད་མ་མིན་པར་འདོད་པ་ནི། བརྟགས་པའི་དངོས་པོ་དགག་བྱ་ལ་བློས་མ་རིག་པ་སྟེ་བློ་ཡུལ་དུ་མ་བྱས་པར་དེ་ཡི་བཀག་པ་དངོས་མེད་ཀྱང་བློས་འཛིན་པ་མ་ཡིན་ཏེ། མོ་གཤམ་གྱི་བུ་བརྫུན་ན་ཤི་བ་ཡང་བརྫུན་པ་བཞིན་ནོ། །དེ་ཕྱིར་དགག་བྱ་བརྫུན་པའི་དངོས་པོ་གང་ཡིན་པ་དེ་ཡི་བཀག་པ་དངོས་མེད་ཀྱང་གསལ་བར་སྟེ་ངེས་པར་བརྫུན་ནོ། །དེས་ན་དོན་དམ་པར་ཚད་མ་མིན་པར་འདོད་པ་ཡིན་ནོ། །རྣམ་བཅད་ལ་ཚད་མ་ཡིན་པ་ནི། སྟོང་ཉིད་བསྒོམ་པ་དོན་མེད་པར་ཐལ་ཞེས་པའི་ཁྱབ་པ་མ་གྲུབ་སྟེ། དགག་བྱ་བདེན་འཛིན་འགོག་བྱེད་ཀྱི་རིགས་པ་དེ་བརྫུན་པ་རྣལ་འབྱོར་ཀུན་རྫོབ་ཙམ་ཡིན་ཀྱང་དེས་བདེན་འཛིན་གྱིས་རྟོག་པ་གཞན་གྱི་གེགས་བྱེད་པ་དེས་ནའོ། །དཔེར་ན་རྨི་ལམ་དུ་བུ་སྐྱེ་ནས་ཤི་བ་རྨི་ལ་བུ་དེ་མེད་སྙམ་པའི་རྣམ་རྟོག་དེ་ནི་བུ་དེ་ཡོད་སྙམ་པའི་རྣམ་པར་རྟོག་པ་ཡི་གེགས་ཡིན་ལ། དེ་མེད་འཛིན་དེ་ཡང་བརྫུན་པ་ཡིན་ཡང་ཡོད་འཛིན་དེ་སྤང་ནུས་པ་བཞིན་ནོ། །སྤྱི་དོན་གསུམ་པ་ཆོས་ཐམས་ཅད་སྐྱེ་འགག་དང་བྲལ་བའི་སྒོ་ནས་ཤེར་ཕྱིན་གྱི་དོན་བསྡུས་ཏེ་བསྟན་པ་ལ་བཞི་ལས་ཆོས་ཐམས་ཅད་སྐྱེ་འགག་མེད་པའི་དོན་དངོས་ནི། དེ་བས་ན་དེ་ལྟར་རིགས་པས་རྣམ་པར་དཔྱད་པར་བྱས་པས་དངོས་པོ་འགའ་ཡང་རྒྱུ་མེད་པ་ཡོད་པ་མ་ཡིན་ལ། རྒྱུ་རྐྱེན་སོ་སོ་བ་ལ་མ་འདུས་པ་ཡི་རྐྱེན་རྣམས་ལ་ཡང་སྐྱེ་བའི་དངོས་པོ་གནས་པ་མ་ཡིན་ནོ། །དེས་ན་དུས་གསུམ་མཉམ་པ་ཉིད་དེ། གཞན་ནས་སྔར་མེད་གསར་དུ་འོངས་བ་སྟེ་སྐྱེ་བའང་མ་ཡིན་ལ། བར་དུ་གནས་པའང་མ་ཡིན་ཞིང་། ཐ་མར་འགག་ནས་གཞན་དུ་འགྲོ་བ་མ་ཡིན་པས་དོན་དམ་པར་འདུས་བྱས་ཀྱི་མཚན་ཉིད་གསུམ་དང་བྲལ་བའི་ཕྱིར། གཉིས་པ་རྟེན་འབྲེལ་སྒྱུ་མར་བསྟན་པ་ནི། དེ་ལྟར་ན་རྨོངས་པས་བདེན་པར་བཟུང་བར་གང་བྱས་པ་འདི་རིགས་པས་དཔྱད་ན་ཅིར་ཡང་མ་གྲུབ་པས་སྣང་ཡང་བདེན་པ་མེད་པ་སྒྱུ་མ་ལས་ནི་ཁྱད་ཅི་ཞིག་ཡོད་དེ་མེད་དོ། །དེའི་རྒྱུ་མཚན་འདི་ལྟར་སྒྱུ་མས་སྤྲུལ་བའི་རྟ་གླང་ལ་སོགས་པ་གང་ཡིན་པ་དང་། རྒྱུ་དང་རྐྱེན་རྣམས་ཀྱིས་ནི་གཟུགས་སོགས་གང་སྤྲུལ་པ་དེ་དག་ནི་གང་ནས་འོངས་ཏེ་སྐྱེ་བར་འགྱུར་ཞིང་གང་དུ་འགྲོ་སྟེ་འགག་པ་དང་གནས་པའང་བརྟག་པར་གྱིས་སྟེ་བརྟག་ན་སྐྱེ་འགག་མེད་དོ། །བཅོས་མ་ལ་བདེན་པའི་རང་བཞིན་མེད་པས་ཁྱབ་པའི་ཕྱིར། དེས་ན་ཐམས་ཅད་རྟེན་འབྲེལ་ཉིད་དུ་གྲུབ་སྟེ། འབྲས་བུ་གང་ཞིག་རྒྱུ་གང་ནི་ཉེ་བ་ཡིས་མཐོང་བར་འགྱུར་ལ། རྒྱུ་དེ་མེད་ན་འབྲས་བུ་དེ་མཐོང་བ་མིན་པ་རྒྱུ་འབྲས་རྗེས་སུ་འགྲོ་ལྡོག་བྱེད་པའི་ཕྱིར། རྟེན་འབྲེལ་ཡིན་ན་རང་བཞིན་མེད་པས་ཁྱབ་སྟེ། རང་བཞིན་ཡིན་ན་རྒྱུས་བཅོས་པ་མི་འཐད་པས་རྒྱུ་རྐྱེན་གྱིས་བཅོས་པ་ལ་རང་བཞིན་མེད་པས་ཁྱབ་པའི་ཕྱིར། དཔེར་ན་གཟུགས་བརྙན་དང་མཚུངས་པ་ཡིན་ནོ། །དེས་ན་སྣང་བ་དེ་ལ་བདེན་པ་ཉིད་ནི་ཇི་ལྟར་ཡོད་དེ་མེད་དོ། །གསུམ་པ་རྟེན་འབྲེལ་ཙམ་ཉིད་ངོ་བོར་འདོད་པ་དགག་པ་ནི། གལ་ཏེ་རྟེན་འབྲེལ་ཡིན་ཡང་དོན་དམ་པའི་རང་བཞིན་ཡིན་ན་ཅི་འགལ་རྟེན་འབྲེལ་ཡིན་ན་རང་བཞིན་མེད་པས་མ་ཁྱབ་པོ་ཞེ་ན། དོན་དམ་པའི་རང་བཞིན་ཏེ་རྟེན་འབྲེལ་མ་ཡིན་ཏེ་འབྲས་བུ་ཡོད་པ་དང་མེད་པ་སྐྱེ་བ་མི་འཐད་པའི་ཕྱིར། འདི་ལྟར་འབྲས་བུའི་དངོས་པོ་ཡོད་པར་གྱུར་པ་ལ་རྒྱུ་ཡི་དགོས་པ་ཅི་ཞིག་ཡོད་དེ། རྒྱུས་བསྐྱེད་བྱ་ཡིན་པ་ལ་བསྐྱེད་དགོས་པས་ཁྱབ་པ་ལ། ཡོད་པ་དང་བསྐྱེད་དགོས་བ་འགལ་བའི་ཕྱིར། འོན་ཏེ་འབྲས་བུ་དེ་ནི་མེད་པ་ན་ཡང་རྒྱུ་ཡི་དགོས་པ་ཅི་ཞིག་ཡོད་དེ། བསྐྱེད་པ་ལ་ཁྱད་པར་དུ་བྱར་ཡོད་བས་ཁྱབ་པ་ལས་ཁྱད་པར་བྱར་ཡོད་པ་དང་དངོས་མེད་འགལ་པའི་ཕྱིར། དངོས་མེད་རྒྱུའི་ཡུལ་དུ་མི་འཐད་དེ། བྱེ་བ་བརྒྱ་ཕྲག་ཙམ་གྱི་རྒྱུ་ཡིས་ཀྱང་དངོས་པོ་མེད་པ་བསྒྱུར་དུ་མེད་པའི་ཕྱིར། གལ་ཏེ་སྔར་ཡོད་གཞན་དུ་བསྒྱུར་དུ་མེད་ཀྱང་སྔར་མེད་པ་ཕྱིས་དངོས་པོར་བསྒྱུར་དུ་ཡོད་དོ་ཞེ་ན། ཕྱིས་ཀྱི་དངོས་པོར་གྱུར་པ་སྟེ་སྔར་གྱི་དངོས་མེད་མ་དོར་ནས་དངོས་པོར་འགྱུར་རམ་དོར་ནས་འགྱུར། དང་པོ་ལྟར་ན། དངོས་མེད་ཀྱི་གནས་སྐབས་ཏེ་དངོས་པོར་ཇི་ལྟར་ཡིན་ཏེ། དེ་གཉིས་ཕན་ཚུན་སྤངས་འགལ་ཡིན་པའི་ཕྱིར། གཉིས་པ་ལྟར་ན་དངོས་མེད་ཀྱི་གནས་སྐབས་ཏེ་ཕྱིས་དོར་ནས་དངོས་པོར་འགྱུར་བ་གཞན་ཡང་གང་ཞིག་ཡིན་ཏེ། དངོས་པོར་འགྱུར་བ་ལ་དངོས་མེད་འགག་པས་ཁྱབ་པ་ལ་དངོས་མེད་འགག་པ་མེད་པའི་ཕྱིར། རྟགས་གྲུབ་སྟེ། དངོས་མེད་འགག་ན་དངོས་པོར་ཐལ་ཏེ་མི་རྟག་པ་ལ་དངོས་པོས་ཁྱབ་པའི་ཕྱིར། བརྟགས་པ་གཉིས་པོའི་བཤད་པ་རིམ་བཞིན། དངོས་མེད་མ་དོར་ནས་དངོས་པོར་འགྱུར་བ་མི་འཐད་དེ། དངོས་པོ་མེད་ཚེ་དངོས་པོ་ཡོད་པ་སྲིད་པ་མིན་ན་དངོས་པོ་ཡོད་པར་ནམ་ཞིག་འགྱུར། དངོས་མེད་དོར་ནས་དངོས་པོར་འགྱུར་བ་མི་འཐད་དེ། དངོས་པོ་སྐྱེས་པར་མ་གྱུར་བར་དངོས་པོ་མེད་པ་དང་ནི་བྲལ་བར་མི་འགྱུར་ལ། དངོས་པོ་མེད་པ་དང་ནི་མ་བྲལ་ན་དངོས་པོ་ཡོད་པའི་སྐབས་མི་སྲིད་པའི་ཕྱིར། དངོས་མེད་དངོས་པོར་མི་འགྱུར་བ་དེ་བཞིན་དུ་དངོས་པོའང་དངོས་པོ་མེད་པར་འགྱུར་བ་མིན་ཏེ། དངོས་པོ་དང་མ་བྲལ་ན་རང་བཞིན་གཉིས་སུ་ཐལ་བར་འགྱུར་བའི་ཕྱིར། བྲལ་ན་ནི་དངོས་པོར་མི་འཐད་པའི་ཕྱིར། བཞི་བ་སྲིད་ཞི་མཉམ་པ་ཉིད་དུ་བསྟན་པ་ནི། དེ་ལྟར་འགག་པ་ཡོད་པ་མིན་ཞིང་དངོས་པོའང་ཡོད་པ་མིན་པ་དེའི་ཕྱིར། འགྲོ་བ་འདི་དག་ཐམས་ཅད་ནི་རྟག་ཏུ་མ་སྐྱེས་པ་དང་མ་འགག་པ་རང་བཞིན་ཀྱིས་མྱ་ངན་ལས་འདས་པ་ཉིད་དོ། །དེ་ལྟར་འགྲོ་བའི་རང་བཞིན་སྐྱེ་འགག་དང་བྲལ་ཡང་འཁྲུལ་ངོར་རྨི་ལམ་ལྟ་བུར་སྣང་དུ་རུང་སྟེ། རྣམ་པར་དཔྱད་ན་ཆུ་ཤིང་དང་འདྲ་བར་བདེན་པའི་སྙིང་པོ་མེད་དོ། །དེས་ན་མྱ་ངན་ལས་འདས་པ་དང་མ་འདས་པ་འཁོར་བའང་དེ་ཁོ་ན་ཉིད་དུ་ནི་ཁྱད་པར་མེད་དེ། སྟོང་པ་ཉིད་དུ་རོ་གཅིག་པ་ཡིན་པའི་ཕྱིར་རོ། །གསུམ་པ་མཇུག་ཕན་ཡོན་བསྟན་པའི་སྒོ་ནས་རྗེས་སུ་གདམས་པ་ལ་གཉིས། སྟོང་ཉིད་རྟོགས་ན་རང་དོན་གྲུབ་པའི་ཕན་ཡོན་དང་། ཟུང་འཇུག་ཏུ་བྱ་བའི་ཕྱིར་གཞན་ལ་སྙིང་རྗེ་བསྐྱེད་པར་གདམས་པའོ། །དང་པོ་ལ་འཇིག་རྟེན་ཆོས་བརྒྱད་མ་གྲུབ་པ་ནི། དེ་ལྟར་སྟོང་པའི་དངོས་པོ་རྣམས་ལ་རྙེད་པ་ཐོབ་པ་ཅི་ཡོད་མ་རྙེད་དེ་ཤོར་བ་ཅི་ཞིག་ཡོད། གང་གིས་བསྟོད་ཅིང་རིམ་གྲོ་བྱས་པའམ། །ཡོངས་སུ་བརྙས་པ་སྨད་པའང་ཅི་ཞིག་ཡོད། །བདེ་བའམ་སྡུག་བསྔལ་གང་ལས་ཡིན། མི་སྙན་པ་ལ་མི་དགར་ཅི་ཡོད་སྙན་པར་གྲགས་པ་ལ་དགར་ཅི་ཡོད་དེ་ཐམས་ཅད་སྟོང་པ་ཉིད་དུ་མཉམ་པའི་ཕྱིར། དེ་ལ་བརྟེན་པའི་སྲིད་པ་ལྡོག་པ་ནི། དེ་ཉིད་དུ་ནི་བཙལ་བར་བྱས་ན་ཡུལ་ཅན་གང་ཞིག་སྲེད་ཅིང་ཡུལ་གང་ལ་སྲེད། དཔྱད་ན་གསོན་པའི་འཇིག་རྟེན་འདི་མ་གྲུབ་ན་གང་ཞིག་འདིར་ནི་འཆི་འགྱུར་ཏེ་ཚེ་རིང་ཐུང་མ་གྲུབ་པས་དགའ་མི་དགའ་ཅི་ཞིག་ཡོད། མངོན་པར་དགའ་བའི་ཡུལ་མ་འོངས་པ་མ་གྲུབ་པས་འབྱུང་བར་འགྱུར་བ་གང་ཞིག་ཡིན། ལྷག་པར་ཆགས་ཡུལ་ད་ལྟ་བ་དང་། དྲན་ཡུལ་འདས་པ་མ་གྲུབ་པས་བྱུང་བར་གྱུར་པ་གང་ཞིག་ཡིན། སྡུག་པའི་གཉེན་དང་བཤེས་ཀྱང་གང་ཞིག་ཡིན་ཏེ་དེ་དག་ལ་བརྟེན་ནས་སྲེད་པ་ཇི་ལྟར་སྐྱེ། དེས་ན་ཆོས་ཐམས་ཅད་སྟོང་ཉིད་ནམ་མཁའ་དང་འདྲ་བར་ནི་བདག་དང་འདྲ་བའི་སོ་སོའི་སྐྱེ་བོ་གནས་ལུགས་ཚོལ་བ་རྣམས་ཀྱིས་ཡོངས་སུ་བཟུང་བར་གྱིས་ཤིག་ཅེས་སྟོང་པ་ཉིད་བསྒོམ་པར་གདམས་པའོ། །གཉིས་པ་ཟུང་འཇུག་ཏུ་བྱ་བའི་ཕྱིར་གཞན་ལ་སྙིང་རྗེ་བསྐྱེད་པར་གདམས་པ་ལ་གསུམ་ལས་བརྩེ་ཡུལ་གྱི་མཐོང་བའི་སྡུག་བསྔལ་ལ་དམིགས་ཏེ་སྙིང་རྗེ་བསྒོམ་པ་ནི། སེམས་ཅན་བདག་ཉིད་བདེ་བར་འདོད་པ་སྟོང་ཉིད་མ་རྟོགས་པ་རྣམས་ནི་འཐབ་པ་དང་སྤྲོ་བའི་རྒྱུ་དག་གིས་རིམ་བཞིན་ཡིད་རབ་ཏུ་འཁྲུགས་པ་དང་དགའ་བར་བྱེད་ཅིང་། བདེ་བ་མ་ཐོབ་པས་མྱ་ངན་དང་ཐོབ་པའི་དོན་དུ་འབད་རྩོལ་དང་། རྩོད་པ་དང་ཕན་ཚུན་ལུས་གཅོད་པ་དང་འབིགས་པ་སོགས་ཆགས་པ་དང་སྡང་བས་སྡིག་པ་མང་པོ་དག་གིས་ནི་ཚེགས་ཆེན་པོས་འཚོ་བར་སྣང་ངོ་། །གཉིས་པ་མ་མཐོང་བའི་སྡུག་བསྔལ་ལ་མདོར་བསྟན་པ་ནི། སེམས་ཅན་རྣམས་བདེ་འགྲོར་ཡང་དང་ཡང་འོངས་ཏེ་བདེ་བ་མང་པོར་སྤྱད་སྤྱད་ནས་སླར་ཡང་ཤི་ནས་ངན་སོང་གི་སྡུག་བསྔལ་ནི་ཡུན་རིང་མི་བཟད་པ་རྣམས་སུ་ལྟུང་བར་འགྱུར་བ་ཡིན་ནོ། །སྡུག་བསྔལ་བརྒྱུད་མར་འཇུག་པ་ནི། སྲིད་པ་ན་ནི་འབྲས་བུ་སྡུག་བསྔལ་གྱི་གཡང་ས་མང་ཞིང་དེར་ནི་རྒྱུ་གཏི་མུག་གིས་བསྒྲིབ་པས་དེ་ཉིད་མཐོང་བ་མིན་པ་འདི་འདྲ་བ་དང་ལྡན་པའི་སྐབས་དེར་ཡང་དེ་ཉིད་རྟོགས་པ་དང་བདེན་པར་འཛིན་པ་ཕན་ཚུན་འགལ་བས་ན། སྲིད་པ་ན་དེ་ཉིད་རྟོགས་པ་འདི་འདྲ་མེད་པས་སྡུག་བསྔལ་གྱི་རྩ་བ་མ་ཞི་བ་དང་། དེར་ཡང་དཔེ་མེད་ཅིང་མི་བཟད་པའི་སྡུག་བསྔལ་རྒྱ་མཚོ་མཐའ་ལས་འདས་པ་མྱོང་བའི་སྐབས་དེར་ནི་དེ་ལྟར་བརྩོན་འགྲུས་ཞན་པས་སྟོབས་ཆུང་ཞིང་དེར་ནི་རྟེན་དལ་འབྱོར་གྱི་ཚེ་ཡང་ཐུང་བ་ཉིད་ཀྱིས་གཉེན་པོ་རྣམ་དཔྱད་རྙེད་དཀའ་ཞིང་། དེར་ཡང་གསོན་པར་བྱེད་པ་དང་ནད་མེད་པའི་ཐབས་བྱེད་པ་དང་། བཀྲེས་པ་དང་ན་བས་ངལ་བ་དང་། གཉིད་དང་འཚེ་བ་དང་དེ་བཞིན་དུ་བྱིས་པ་དང་འགྲོགས་པ་ནས་དོན་མེད་ཀྱི་སྤྱོད་པས་ཚེ་ནི་དོན་མེད་དུ་མྱུར་དུ་འདའ་བ་ཡིས་མི་མཐུན་ཕྱོགས་ཕྱིན་ཅི་ལོག་གི་རྣམ་གཡེང་གོམས་པ་སྟེ། དེ་ལྟར་བཟློག་ཐབས་གཉེན་པོ་རྣམ་པར་དཔྱད་པ་ཤིན་ཏུ་རྙེད་པར་དཀའ་བ་དང་དེར་ཡང་མི་མཐུན་ཕྱོགས་ཀྱི་རྣམ་གཡེང་གོམས་པ་གཉིས་ཀྱིས་སྡུག་བསྔལ་དེ་ནི་བཟློག་པའི་ཐབས་ནི་ག་ལ་ཡོད་ཏེ་བཟློག་པའི་ཐབས་མེད་པ་དང་། དེར་ཡང་ངན་སོང་ཆེན་པོར་ནི་ལྟུང་བའི་ཕྱིར་བདུད་ནི་བརྩོན་པར་བྱེད་ཅིང་། དེར་ནི་བདུད་ཀྱིས་བསྟན་པའི་ལོག་པའི་ལམ་མང་ཞིང་། ཡང་དག་པའི་ལམ་ལ་ཐེ་ཚོམ་ཟ་བ་ལས་ཀྱང་བརྒལ་དཀའ་བ་སྟེ་ཕྱི་ནང་གི་བར་ཆད་མང་བ་དང་། དེ་དག་གི་སྟོབས་ཀྱིས་སླར་ཡང་དལ་བ་བརྒྱད་དང་རང་གི་འབྱོར་བ་རྙེད་པར་དཀའ་ཞིང་སངས་རྒྱས་འབྱུང་བ་སོགས་གཞན་གྱི་འབྱོར་བ་རྙེད་པར་ཤིན་ཏུ་དཀའ་བས་རྟེན་རྙེད་པར་དཀའ་བ་དང་། ཐོག་མེད་ནས་གོམས་པ་ཉོན་མོངས་པའི་ཆུ་བོ་སྤང་དཀའ་བས་རྒྱུ་སྤང་དཀའ་བ་སྟེ། རྒྱུ་མཚན་ལྔས་འགྲོ་བ་འདི་རྣམས་ཨེ་མ་སྡུག་བསྔལ་བརྒྱུད་པར་མྱོང་བར་འགྱུར་རོ་ཞེས་བརྩེ་བས་སྨྲས་པའོ། །སྡུག་བསྔལ་ལ་སྡུག་བསྔལ་དུ་མ་ཤེས་པ་ནི། དེ་ལྟར་ཤིན་ཏུ་སྡུག་བསྔལ་ཡང་རང་གི་སྡུག་བསྔལ་དང་དེའི་རྒྱུ་ལ་ཞུགས་པ་མི་མཐོང་བ་གང་ཡིན་པའི་སེམས་ཅན་སྡུག་བསྔལ་གྱི་ཆུ་བོར་གནས་པ་འདི་དག་ཀྱི་ཧུད་མྱ་ངན་བྱ་བར་འོས་ཏེ། དཔེར་ན་འགའ་ཞིག་ཡང་ཡང་ཁྲུས་བྱས་ཏེ་གྲང་བས་ཉེན་པ་ན་དྲོ་བར་འདོད་ནས་ཡང་ཡང་མེར་འཇུག་པའི་སྟོབས་ཀྱིས་དེ་ལྟར་ཤིན་ཏུ་སྡུག་བསྔལ་བར་གནས་ཀྱང་བདག་ཉིད་བདེ་བར་རློམ་པ་བཞིན་ནོ། །མྱོང་བར་འགྱུར་བའི་སྡུག་བསྔལ་གྱི་རྣམ་པ་ནི། དེ་ལྟར་ཤིན་ཏུ་སྡུག་བསྔལ་ཡང་རྒ་བ་དང་འཆི་བ་ལ་སོགས་པའི་སྡུག་བསྔལ་མེད་པ་བཞིན་དུ་སྡུག་བསྔལ་དང་རྒྱུ་ལ་ལོངས་སྤྱོད་པས་གནས་པ་རྣམས་ལ་དང་པོ་ཉིད་དུ་འཆི་བདག་གིས་བསད་པར་བྱས་ནས་ངན་སོང་གསུམ་དུ་ལྟུང་བའི་སྡུག་བསྔལ་མི་བཟད་པ་འོང་བ་ཡིན་ནོ། །དེ་ལྟར་སྟོང་ཉིད་མ་རྟོགས་པའི་སེམས་ཅན་སྡུག་བསྔལ་དང་དེ་ཡི་རྒྱུ་ལ་སྤྱོད་པ་རྣམས་ཡུལ་དུ་བྱས་ནས་སྙིང་རྗེ་བསྒོམ་པར་བྱའོ། །གསུམ་པ་དེ་རྗེས་སུ་བཟུང་བར་སྨོན་པ་ལ་སྡུག་བསྔལ་ཞི་བར་སྨོན་པ་ནི། དེ་ལྟར་སྡུག་བསྔལ་མེ་ཡི་གདུང་བ་རྣམས་ལ་རྒྱུ་བསོད་ནམས་སྤྲིན་ལས་ལེགས་པར་བྱུང་བའི་ཐབས་རང་གི་བདེ་བའི་ཚོགས་ཆར་གྱིས་དེ་དག་གི་སྡུག་བསྔལ་ཞི་བར་བྱེད་པར་བདག་ནམ་ཞིག་འགྱུར་ཞེས་སྨོན་པའོ། །མངོན་ཞེན་མེད་པ་ནི། ནམ་ཞིག་ཆོས་ཐམས་ཅད་དམིགས་པ་མེད་པར་རྟོགས་པའི་ཤེས་རབ་དང་ལྡན་པའི་ཚུལ་དུ་གུས་པས་ཐབས་བསོད་ནམས་ཀྱི་ཚོགས་བསགས་ཏེ། རང་གི་ཚོགས་གཉིས་རྫོགས་ནས་གཞན་དམིགས་པའི་ཕུང་བར་གྱུར་བ་རྣམས་ལ་སྟོང་པ་ཉིད་ནི་སྟོན་པར་འགྱུར་ཞིག་གུ་སྙམ་དུ་ཡིད་ལ་བྱ་བར་གདམས་པའོ། །བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས་ཤེས་རབ་ཀྱི་ཕ་རོལ་ཏུ་ཕྱིན་པའི་ལེའུ་སྟེ་དགུ་པའོ།། །།རྒྱས་སྲས་སྤྱོད་གཞུང་ཤེས་རབ་ལེའུའི་དོན། །འཇམ་དཔལ་དབྱངས་དངོས་རྗེ་བཙུན་སྐུ་མཆེད་ཀྱི། །འཁྲུལ་མེད་གསུངས་གི་དགོངས་པ་ཇི་ལྟ་བར། །ཉུང་ངུའི་ངག་གིས་ཚིག་དོན་ཙམ་ཞིག་བཤད། །རྗེ་བཙུན་གོང་མའི་གསུངས་རབ་ཀུན་བོར་ནས། །རིས་མེད་ཟོལ་གྱིས་གཞན་ཟེར་རྗེས་འབྲངས་པའི། །ཕྱོགས་འདིའི་མཁས་པ་ཕལ་གྱི་དགོས་པ་ལ། །མི་འཕྲོད་མོད་ཀྱིས་དེ་ཡིས་ཅི་ཞིག་ནོངས། །གཞུང་དོན་གཏིང་གསལ་གསུང་རབ་ཉིན་བྱེད་དབང་། །བདག་བློར་ཤར་ཚེ་སྣང་བྱེད་གཞན་དག་ལ། །རེ་བ་ལྷོད་འདིས་ཕྱོགས་གཞན་ཆེ་ཟེར་ཡང་། །སྙིང་ནས་ངེས་ཤེས་རྙེད་ལ་བསྒྱུར་ཅི་ཡོད། །ཚུལ་འདི་གཞན་ངོར་མ་ཡིན་རང་ཉིད་ཀྱིས། །སྐྱོན་བྲལ་གོང་མའི་གསུངས་རབ་མཐའ་དག་ལ། །ཡིད་ཆེས་དད་ཐོབ་ཤུགས་ཀྱིས་བགྱིས་པས་ན། །འབད་པ་དོན་དང་ལྡན་པ་ཡིན་སྙམ་བགྱིད། །དེས་ན་འདི་ལ་རྣམ་དཀར་ཆུ་བོའི་རྒྱུན། །མཆིས་ན་དེ་ཉིད་རིགས་གསུམ་སེམས་དཔའ་ཡི། །ཕྲིན་ལས་རྒྱ་མཚོ་ཆེ་དང་འདྲེས་གྱུར་ནས། །ཕན་བདེའི་ནོར་བུའི་འབྱུང་གནས་ཉིད་གྱུར་ཅིག། །།